qundao/data-zh-poetry huggingface dataset:
和苏轼刻盆石诗韵
作者：弘历
朝代：清
体裁：古风

鹊渚鶱谒天帝孙，支机持走归中原。玉局胡乃公案翻，曰此中山有石存。置之平几承以盆，作歌七字探天根。雷门布鼓予缀言，走笔趁韵赓其元。
和苏轼游西湖三首韵·其一
作者：弘历
朝代：清
体裁：古风

久闻西湖清且幽，省方幸值无事秋。桃红柳绿纷匝岸，芷浪蒲风环绕洲。黄头发歌荡兰楫，春水船如天上浮。湖山美景讵宜恋，聊为民情三日留。君不见晏子陈夏谚，补不足、助不给，吾王不游何以休。
和苏轼游西湖三首韵·其三
作者：弘历
朝代：清
体裁：古风

朅览那尽岩扃幽，一时得意足千秋。生香绕树雪迷路，芳蘋贴水春满洲。风光如此不领略，溪山毋乃嗤粗浮。东坡佳作恰对面，吟情更令一晌留。君不见冯唐对汉帝，岂无颇、岂无牧，坡也至今恐弃休。
和苏轼游西湖三首韵·其二
作者：弘历
朝代：清
体裁：古风

惜哉子瞻幽思幽，禄仕恰值熙宁秋。钱塘通守岂行志，偶然寄兴游汀洲。蒿目新法救不得，无已与世为沉浮。柏堂竹阁每题句，亦知此邦不久留。君不见往来八州牧，或岭南、或冀北，昨年曾记吟浮休。
和苏轼过溪桥诗韵
作者：弘历
朝代：清
体裁：古风

南山幽邃处，结庵倚陵邱。其上多风篁，四时恒似秋。庵名曰方圆，无碍何著留。辨如口悬河，讷若龙归湫。讷辨两非真，题斋强出头。当时过桥笑，至今溪水浮。却拟问东坡，底重较劣优。惟馀嗑然声，不共逝波流。懿彼泉石间，我亦曾吟游。然无学佛閒，而有勤民忧。
和落霍澌行
作者：弘历
朝代：清
体裁：古风

今春我师剿逆夷，首战实和落霍澌。斩将搴旗早报捷，酬劳颁赉已有差。即今生解俘囚至，曰渥赭特宰桑伊。散秩大臣曾授职，乃敢倡乱如鸮鸱。面询彼所致败故，咋舌惟叹天夺其。彼众犹有千馀骑，觇知我寡设计奇。辎重远行诱我逐，层层伏贼㨿险巇。官军四百始驰至，少骑示弱山之陲。我进彼乃蜂涌集，铳炮如雨循环施。我军曾无一伤者，百灵拥护信有之。冲锋突入矢齐发，贼乃丧胆纷离披。鹿埵陇种各逃命，大鞣大膊张军威。歼彼尸僵近四百，负伤遁者数无訾。是诚天助额手庆，奋勇要亦资人为。问率军者其人谁，超勇亲王家声贻。
和钱陈群田园杂兴十首书以赐之·其一
作者：弘历
朝代：清
体裁：七言绝句

庸医望问觅形声，气餲三闾病岂成。我令归田静调摄，精神竟得复平生。
和钱陈群田园杂兴十首书以赐之·其七
作者：弘历
朝代：清
体裁：七言绝句

溪上风来料峭寒，春衫也觉切肌单。笑伊何故朝衣典，乡俸从今志可宽。
和钱陈群田园杂兴十首书以赐之·其三
作者：弘历
朝代：清
体裁：七言绝句

村舍何妨门缚柴，逃禅时有野僧来。惟应恋阙心如炷，辨色趋朝心未灰。
和钱陈群田园杂兴十首书以赐之·其九
作者：弘历
朝代：清
体裁：七言绝句

溪云欲泮柳烟低，柳外青帘飏影飞。新压糟床春酒熟，换沽可解带腰围。
和钱陈群田园杂兴十首书以赐之·其二
作者：弘历
朝代：清
体裁：七言绝句

匆匆过隙白驹催，闻道家居七帙开。跸路迎銮多旧侣，就中颇喜此人来。
和钱陈群田园杂兴十首书以赐之·其五
作者：弘历
朝代：清
体裁：七言绝句

开年正可垦春畦，更喜柔桑叶渐肥。劝穑课蚕林下事，岂能高枕说閒归。
和钱陈群田园杂兴十首书以赐之·其八
作者：弘历
朝代：清
体裁：七言绝句

世族钱塘滴�钱，禦儿迁里是何年。滮湖淼淼澄明水，可养胸中一片天。
和钱陈群田园杂兴十首书以赐之·其六
作者：弘历
朝代：清
体裁：七言绝句

武原舟放莫教迟，烟雨楼前烟雨微。捡得石湖诗卅首，一时赓运兴轩飞。
和钱陈群田园杂兴十首书以赐之·其十
作者：弘历
朝代：清
体裁：七言绝句

炊黍何论莼与菘，怡情桃李绘薰醲。今来扈跸权教置，可忘螭头珥笔供。
和钱陈群田园杂兴十首书以赐之·其四
作者：弘历
朝代：清
体裁：七言绝句

前岁灾鸿实弊劳，赈赒南望首徒搔。相逢为问民苏未，巡狩宁因问柳桃。
和阗大玉盘
作者：弘历
朝代：清
体裁：古风

绿玉大盘径二尺，围盈六尺含精泽。葱岭之产葱其色，砑光无瑕抚无迹。团规宝月三五魄，素质弗事雕几饰。弘璧琬琰谁则识，荒唐徒见传荆国。岁贡用徵远人格，成器仍藉他山石。汤之盘铭日新德，既宏博厚宥笋席，式如比义思无斁。
和阗汉玉歌
作者：弘历
朝代：清
体裁：古风

今之古玉率称汉，和阗玉古称汉名。尔时博望初凿空，月氐要领得无能。去百馀人二人返，传闻才识于窴城。昆崙泑泽多玉石，即今包贡犹堪徵。绳穷匣开爓然现，鸡冠为色斧为形。琼璊自禀天地秀，汗瀸血浸皆虚评。入土出土即信有，犹当胜彼埋幽坰。相如诡夺和璧返，荀息假道垂棘呈。抑为得也抑为失，于玉何有纷人情。不藏不逾吾慊若，用志万里来宾诚。
和阗玉
作者：弘历
朝代：清
体裁：古风

和阗昔于阗，出玉素所称。不知何以出，今乃悉情形。石蕴山含辉，耳食传书生。其实产于水，在石亦浪名。未治斯为璞，卞和识其精。设云隔石识，怪幻乃不经。回域定全部，和阗驻我兵。其河人常至，随取皆瑶琼。驿致贡天阊，瑟若孚胜呈。瑰宝固匪求，方物亦可听。在彼乃恒有，何关王道贞。璠玙云于鲁，珵珩云于荆。今何不见出，纪载谁果诚。博物折中理，祛惑期可徵。永言识颠末，讵贵摛词英。
和阗玉七佛偈钵题语
作者：弘历
朝代：清
体裁：七言律诗

开元钵匪帝青石，皮日休言何所闻。或者桑田经变海，因为藉布令疑黂。玉之胜石谁弗晓，幻以为真了莫分。七佛明明各为偈，由来一字不曾云。
和阗玉云巘孤僧图
作者：弘历
朝代：清
体裁：五言律诗

一笠入山往，千竿引径来。色空都净矣，刻画底为哉。自有鹤随锡，何须海渡杯。如将持扺鹊，去去与相陪。
和阗玉仿周夔匜歌
作者：弘历
朝代：清
体裁：古风

和阗水玉出玉津，温润非山玉可群。小玉窃者兹已纷，如捐山每置不询。滥觞乃至监视臣，斯而不罪法安存。去其已甚弗太勤，是诚秋贡劳河唇。色质胥称琳琅珍，仿以周制为匜尊。有流有鋬有夔纹，时样祛彼华藻新，师古爰述说攸闻。
和阗玉仿汉合卺卮
作者：弘历
朝代：清
体裁：七言绝句

合卺原存汉玉卮，选材命匠仿为之。人惟求旧器非旧，酌剂用同任者迟。
和阗玉关山行旅图·其一
作者：弘历
朝代：清
体裁：七言绝句

和阗贡玉高逾尺，土气外黄内韫白。量材就质凿成图，不作瓶罍与圭璧。
和阗玉关山行旅图·其三
作者：弘历
朝代：清
体裁：七言绝句

岩龉之处路疑断，云栈忽架接两岸。策驴控马致弗同，跋涉艰劳皆可按。
和阗玉关山行旅图·其二
作者：弘历
朝代：清
体裁：七言绝句

关山行旅绘廷标，峰岭叠叠树萧萧。画祗一面此八面，围观悦目尤神超。
和阗玉关山行旅图·其四
作者：弘历
朝代：清
体裁：七言绝句

大蒙至此万里馀，图中檃括殆尽诸。各有恒情每廑彼，不宝异物徒惭予。
和阗玉刻江城春晓图歌
作者：弘历
朝代：清
体裁：古风

昆玉一片和阗来，不中螭壶及牺罍。琢为江城春晓图，亦云制器要量材。天然凹凸因其势，丘壑高下随位置。江城依巘复俯川，古寺野村树阴翳。树阴布绿春方晓，疑闻间关鸣好鸟。别有孤亭隐翠微，欲寻幽径殊窈窱。窈窱忽开泻江流，乘流谁下三峡舟。不须张帆藉风力，似临峻坂驰骅骝。十日一水五日石，岂啻其久费雕刻。王宰应教谢弗能，门如可入林如立。宝光精气蔚郁蒸，蒸为春云山上凝。便思肤寸作灵雨，郊外即渐农功兴。
和阗玉周仲尊
作者：弘历
朝代：清
体裁：古风

和阗岁贡羾都京，精粗大小惟所呈。是玉颇钜重难衡，非珷玞却逊琼瑛。肖周仲尊古式型，高深腹围皆觉赢。天右伯友仍厥铭，用丐眉寿无疆徵。事不师古其奚称，遐想捐山惭则诚。
和阗玉商山四皓图
作者：弘历
朝代：清
体裁：七言绝句

皓首商颜远世尘，苍松白石自怡神。若论杜牧曾吟句，不合山中称玉人。
和阗玉如意歌
作者：弘历
朝代：清
体裁：古风

巨鳌嘘气出海童，手持瓶插谷穗芃。飞龙在天云以从，诗词易象合撰工。寓惟如意绥屡丰，万物作睹慎吾躬，徒玩物焉志斯蒙。
和阗玉寒山拾得子
作者：弘历
朝代：清
体裁：五言绝句

入岩复出岩，无可无不可。嗑然笑伊谁，丰干何琐琐。
和阗玉对瀑仙
作者：弘历
朝代：清
体裁：七言绝句

如茵细草坐茸茸，指点飞泉走白龙。自是大宛仙种在，采芝底藉命青童。
和阗玉幽厓垂钓图
作者：弘历
朝代：清
体裁：五言绝句

跽饵幽厓上，直钩应不嫌。设如寻姓氏，弗吕定为严。
和阗玉斧佩
作者：弘历
朝代：清
体裁：古风

和阗玉虽夥，如脂亦艰致。兹质实琳琅，无瑕葆精粹。相材作斧佩，刚柔协中义。隐现刻夔纹，缛采法古制。迩来俗工辈，时样翻新意。斲器牟贵贾，呈进率掷弃。斯亦玉之厄，是用五字刺。
和阗玉款鹤仙图歌
作者：弘历
朝代：清
体裁：古风

赤玉曰璊紫曰玼，初谓佳城血浸久。和阗秋贡致盈区，一握鸡冠报琼玖。乃知古人不我欺，五色玉本天然有。命工琢为款鹤仙，质实美矣材虚受。红为外章白内体，讶是勾朱成画手。有仙有仙如中酒，有鹤有鹤昂其首。仙款鹤乎鹤款仙，谁则主人谁则友。吴门伯虎曾作图，欲问先生兹似否。
和阗玉渔翁
作者：弘历
朝代：清
体裁：七言绝句

于思貌亦醉渔如，捕得修鳞篮纳诸。却是和阗河畔者，罢其捞玉乃捞鱼。
和阗玉牛再叠前韵
作者：弘历
朝代：清
体裁：古风

爱牛缘何缘爱耕，耒耜之利资尔能。和阗玉子牛其形，稍加琢治如牟鸣。造石非同拖五丁，聚道乃全拟大牲。陈蕃无计可芼羹，兴锄解甲天衢亨。任土作贡无别营，亦弗敢诩我武成，漫因新旧评蓝青。
和阗玉石子刻云林草亭疏筠意并题以句
作者：弘历
朝代：清
体裁：七言律诗

玉陇佳珍如浸土，云林大义略传形。两株枯木间留白，几个疏筠不改青。裴氏风神讵尔比，倪家气韵得卿宁。独予别契浣花者，手握乾坤一草亭。
和阗玉石子如意
作者：弘历
朝代：清
体裁：古风

和阗玉子如芝朵，土气千年郁苞裹。底须琢磨命玉人，何以柄之用筠笴。天然蒸栗滃黄云，虚说佳城出牧火。比似白圭玷则无，扪舌功资奚不可。
和阗玉碗
作者：弘历
朝代：清
体裁：七言律诗

讹称五日向河投，原是地灵产物尤。归我幅员同郡县，任其土贡入春秋。量材中碗圆而钜，譬色如脂沉不浮。何必烧磁珍大邑，扣真哀玉击夔球。
和阗玉缓步归庐图
作者：弘历
朝代：清
体裁：七言绝句

游罢名山归步迟，平头奴子抱琴随。书堂幽绝研瓯净，腹藁携来一写之。
和阗玉观梅仙图
作者：弘历
朝代：清
体裁：五言绝句

等度和阗玉，观梅琢作图。人将花总似，艰辨楷兮逋。
和阗玉观瀑图
作者：弘历
朝代：清
体裁：五言律诗

雪瀑挂崚嶒，幽人对坐凭。目随落斜底，心溯最高层。本是山辉质，真看玉润能。名家唐沈辈，点笔笑何曾。
和阗玉赤壁图
作者：弘历
朝代：清
体裁：七言绝句

两宾一主泛扁舟，赤壁良宵壬戌秋。底论清风与明月，玉人真作广寒游。
和阗玉赤壁图
作者：弘历
朝代：清
体裁：七言绝句

月白风清壬戌秋，东坡乐甚泛舟游。写形刻玉斯惟当，叔则何人敢与俦。
和阗玉达摩面壁图
作者：弘历
朝代：清
体裁：七言律诗

几千年隐玉河濆，一旦人间色相分。无意之逢相面识，不知者谓用功勤。壁为前任月为后，苍写山留白写云。一苇西还自了了，那期五祖法传纷。
和阗玉镂东坡前后赤壁赋图 其一 前赤璧
作者：弘历
朝代：清
体裁：七言绝句

明月清风壬戌秋，相携孜汲泛轻舟。玉经土浸成赤壁，那计黄州与润州。
和阗玉镂东坡前后赤壁赋图 其二 后赤璧
作者：弘历
朝代：清
体裁：七言绝句

摄衣千仞步崚嶒，风月惊殊昔日曾。莫谓曲高和者寡，山鸣谷应岂非朋。
和阗玉镂东坡后赤壁赋图·其一
作者：弘历
朝代：清
体裁：七言绝句

和阗贡玉岁来多，选质成图付琢磨。欲拟其人谁得似，不于叔则合东坡。
和阗玉镂东坡后赤壁赋图·其二
作者：弘历
朝代：清
体裁：七言绝句

披蒙茸复踞虬龙，长啸划然肃改容。依旧江山与风月，二任却顾不能从。
和阗玉韘
作者：弘历
朝代：清
体裁：七言律诗

嵩高五万耸昆崙，玉子丛生玉水源。因琢精璆厥贡篚，用成圆韘此闿弴。闭关未可学光武，胜敌聊如识叔孙。驭远诘戎服海表，不忘意即个中存。
和阗玉韘
作者：弘历
朝代：清
体裁：五言律诗

方物和阗献，良㻌器用资。矢催肃慎氏，绩底羯涝支。德佩犹堪绎，武成敢即熙。叔孙非所拟，惟切燠休思。
和阗玉韘口号
作者：弘历
朝代：清
体裁：七言绝句

较艺西门发羽廿，鹄穿十九昔成诗。却从臂病艰命中，惜尔未逢善射时。
和阗玉龙尾觥
作者：弘历
朝代：清
体裁：七言绝句

和阗河里阅千秋，水气土华浸弗浮。祛俗偏教一仿古，不殊汉器咏其觓。
和阗玉龙尾觥歌
作者：弘历
朝代：清
体裁：古风

和阗石子出玉河，岁久土气受浸多。质之炎汉无差讹，古式觥制龙尾髿。相材弗致大琢磨，之而隐现云中罗。堪介绍殷斝周献，偶陈棐几供吟哦，旨酒有戒勿用他。
和阗白玉云龙瓮
作者：弘历
朝代：清
体裁：五言律诗

白玉故艰致，钜逾尺益稀。积薪谩相诮，错石俾臻微。求气云龙应，效忱徵索非。虽然频有咏，得莫旅獒违。
和阗白玉方瓶
作者：弘历
朝代：清
体裁：五言律诗

和阗玉易致，量质琢方瓶。讵诩昭华琯，常疑抱璞庭。雷纹明似篆，兽面宛呈形。玩物斯同否，旅獒训著经。
和阗绿玉龙尾觥歌
作者：弘历
朝代：清
体裁：古风

玉具五色昔所称，和阗绿质岂无徵。古器入土复出土，有可爱焉吁可惊。未若和阗玉河里，千年土浸自孕精。相质命工事追琢，古式制此龙尾觥。绿如韭叶黄栗子，璘玢晁采如天成。殷罍周斝可厕置，翠罂结绿徒虚名。幸哉良球羾秋贡，未入吴市俗样呈。玩物颇存复古意，艰哉化民施政惭不胜。
和阗贼遁诗以志事
作者：弘历
朝代：清
体裁：七言律诗

传檄曾闻定六城，狂且怒臂致加兵。力单三堡重反覆，计守十旬实勇诚。产玉河边遁敌骑，采花沙上识王旌。古称羊侃斯为盛，何吝嘉勤爵赏行。
和阗采玉
作者：弘历
朝代：清
体裁：古风

和阗所采玉，仍成采玉图。于思宛玉人，可识裴楷无。春贡秋贡任土是，讽刺那解韦诗旨。勤劬公务远方诚，汉唐以来宁有此。
和阗采玉
作者：弘历
朝代：清
体裁：古风

和阗采玉春秋贡，取之玉河知以共。在彼为常不觉劳，在我有赏仍利众。昔年未入中国时，实供卫拉穹庐送。琢为玉盘盛酪浆，岂知亦向天阊羾。琼英璨璨人皆识，几曾剖璞待卞恸。尽信书不如无书，至理子舆言允中。
和阗采玉
作者：弘历
朝代：清
体裁：古风

和阗采玉春秋贡，小者毡包大舆送。置邮互递其事常，亦岂役民致劳众。玉河富产琼瑶瑛，于思掇取久惯经。了知非自璞中出，空传刖足泣楚廷。获玉有赉空弗罚，赉以米布用靡诎。何有徵丁采蓝溪，乐府三叹韦应物。米布原非金帛偶，以此缠头颇窃取。大者固难小易藏，苏扬市鬻翻多有。利之所在计所工，奚必一一严究穷。制器仍或归天府，掷山不同中之同。
和阗采玉图
作者：弘历
朝代：清
体裁：古风

和阗采美玉，还成采玉图。捞水出球琳，他山攻琢磨。缠头抱玉喜无比，赉以腾格并以米。上供岁贡下私鬻，亦弗严禁聊听尔。即今中华玉颇多，追琢其章市肆罗。捐金捐珠古有训，其义或得相同科。
和阗采玉行
作者：弘历
朝代：清
体裁：古风

和阗昔于阗，音讹传致差。今之和阗惟采玉，昔之于阗乃采花。采花信无用，太白寓意蜚词华。采玉供追琢，琅玕岂叹埋泥沙。然玉亦有别，珷玞貌似宁足誇。和阗采玉人，抱玉出水涯。何曾璞里之，不掩瑜与瑕。刖足之语本荒诞，千秋纪载百无一实真堪嗟。
和阗龙尾觥
作者：弘历
朝代：清
体裁：七言绝句

近日专诸多述古，觥看龙尾汉雕援。为君好恶可弗慎，观过知仁戒亦存。
和陶二首用其韵兼效其体 其一 咏贫士
作者：弘历
朝代：清
体裁：古风

浮浮出岫云，飘飘何所依。胡不去虞廷，为彼糺缦辉。良禽栖幽林，亦欲一奋飞。择木苟未得，逝宁故枝归。君子不忧贫，风人咏乐饥。尔希陋巷贤，予怀首阳悲。
和陶二首用其韵兼效其体 其二 读山海经
作者：弘历
朝代：清
体裁：古风

汲古如食饮，一日不可疏。暮春苦午炎，习静坐精庐。精庐敞以庨，插架有古书。牙签分四部，芸帙富五车。是时颇望雨，园人送新蔬。井灌故自佳，麦塍安能俱。破闷翻奇经，有书亦有图。亦不求甚解，渊明趣颇如。
和静固伦公主下降喀尔喀亲王成衮扎卜之世子拉旺多尔济是日成婚礼成赐宴诗以志事
作者：弘历
朝代：清
体裁：七言律诗

藩屏世泽效劻勷，重见秦台引凤凰。畏侮和亲鄙娄敬，费奢昵爱笑同昌。结缡戒勿恃尊贵，就邸勉教孝舅嫜。嘉宴聊因循典则，无须兰省赋催妆。
咏七弦官窑瓶
作者：弘历
朝代：清
体裁：五言律诗

秘制贻修内，陶成自二生。七弦存古式，两孔列横庚。提挈撷芳便，汲斟戒器盈。莫嫌艰动操，扪扣有清声。
咏万历雕漆太平盒
作者：弘历
朝代：清
体裁：七言律诗

龙擎天下太平钱，盒识犹看金字镌。溺爱出藩为争地，疏情前席已多年。鸳班空半诚奇矣，鸿业忘全更甚焉。驯致明亡是谁咎，对斯宁不面赪然。
咏万历雕漆方盒
作者：弘历
朝代：清
体裁：七言律诗

初政肃雍犹顾箴，倦勤临莅岁年深。视朝发奏徒充耳，郑戚福藩特系心。漆器想绿分邸用，庄田那靳别州侵。祗今方盒供清玩，咏物思时惕不禁。
咏三松刻秋菘竹根笔筒
作者：弘历
朝代：清
体裁：七言律诗

鬼工细刻总教删，一簇秋菘老圃閒。生处何妨谢淇澳，味来雅合忆钟山。虽雕而自戒奇特，其寿端由在朴间。寓意咬根非我事，因之时亦念民艰。
咏三松刻竹品茶笔筒
作者：弘历
朝代：清
体裁：七言绝句

粉本得从唐解元，横琴松下茗垆喧。传神祗作萧疏笔，经久由来以朴存。
咏三松竹刻笔筒·其一
作者：弘历
朝代：清
体裁：七言绝句

不期精细期苍古，以朴因之历久存。生面略殊倚修竹，幽兰在手默无言。
咏三松竹刻笔筒·其二
作者：弘历
朝代：清
体裁：七言绝句

创为邻鹤有来由，善画而今画少留。刻竹依然传片羽，可思业亦贵箕裘。
咏三松雕竹笔筒
作者：弘历
朝代：清
体裁：七言绝句

诡石苍松境致幽，其中七老恣优游。若而底用徵名姓，总是人间第一流。
咏三生石
作者：弘历
朝代：清
体裁：七言律诗

灵鹫山寻下天竺，三生石宛后门通。却传昔友彼僧侣，即是后逢此牧童。莫讶改头还换面，何须赏月与吟风。信然仍弄精魂汉，未识内空内外空。
咏乌玉砚
作者：弘历
朝代：清
体裁：七言绝句

不冰虽足用严寒，受墨终须逊旧端。应寄香山白少傅，陆机文读试烧看。
咏乌玉笔筒
作者：弘历
朝代：清
体裁：古风

乌玉为笔筒，是谁写山水。远峰既棱棱，近水亦瀰瀰。琢虽出玉工，缋实由画史。高人弗露面，裴楷默为拟。拈毫无凡言，资益良于此。
咏人参
作者：弘历
朝代：清
体裁：七言律诗

性温生处喜偏寒，一穗垂如天竺丹。五叶三桠云吉拥，玉茎朱实露甘漙。地灵物产资阴骘，功著医经注大端。善补补人常受误，名言子产悟宽难。
咏人形蔘六韵
作者：弘历
朝代：清
体裁：七言排律

五叶三桠长白珍，年深形肖竟何因。太原土贡今焉是，上党沙生宁有真。具体几曾五官具，陈筐徒讶四支陈。虽缘滋补称延命，颇见轻投致丧身。大约佐饔图利益，遂忘剜肉值艰屯。草茎谁悟文殊语，能活人还能杀人。
咏仿永乐朱漆菊花盘
作者：弘历
朝代：清
体裁：七言律诗

吴下髹工巧莫比，仿为或比旧还过。脱胎那用木和锡，成器奚劳琢与磨。博士品同谢青喻，仙人颜似晕朱酡。事宜师古宁斯谓，拟欲摛吟愧即多。
咏佛手
作者：弘历
朝代：清
体裁：五言绝句

全体是华严，三身五蕴兼。底缘名佛手，一物不曾拈。
咏侧理纸
作者：弘历
朝代：清
体裁：五言排律

万幅昔何夥，一番今已稀。瓷坚知略胜，铜久较诚非。浮碧虚称锦，流黄谩说机。有名惟鱼网，无缝乃天衣。子邑堪方妙，右军始称挥。临池亦偷暇，敢误敕时几。
咏侧理纸
作者：弘历
朝代：清
体裁：五言律诗

异域传奇制，今时见古初。海苔堪响像，鱼网此遗馀。山谷鸡毛笔，右军龙爪书。似伊方合用，笑我欲何如。
咏侧理纸
作者：弘历
朝代：清
体裁：古风

海苔为纸传拾遗，徒闻厥名未见之。何来映座光配藜，不胫而走翳予思。囫囵无缝若天衣，纵横细纬织网丝。即侧理耶犹然疑，张笔李墨试淬妃。羲献父子书始宜，不然材可茂先追。何有我哉宛抚兹，万番毋乃侈记私。两幅已足珍瑰奇，藏一书一聊纪辞。清风穆如对古时，澄心金粟父视儿。寄情枕葄宜隃糜，博览缺咏又何其。宣毫绨几为摛词，仿佛尚卿首肯斯。
咏假花
作者：弘历
朝代：清
体裁：五言绝句

风前不散香，霜后岂落瓣。两全信矣难，万种任其幻。
咏六兼斋
作者：弘历
朝代：清
体裁：七言律诗

六兼斋号岂云徒，妙义因何默契夫。秋月春风常得句，山容水态自成图。开窗鱼鸟含天趣，敧案诗书味道腴。慨想唐虞代已往，迭为宾主事斯无。
咏六经 其一 易
作者：弘历
朝代：清
体裁：七言绝句

三易夏殷周互殊，伏义岂不先唐虞。有人斯有乾坤理，各蕴心中会得无。
咏六经 其三 诗
作者：弘历
朝代：清
体裁：七言绝句

六义从来贯古今，流为廿四杂难寻。无邪一语挈领要，研练徒劳费绮吟。
咏六经 其二 书
作者：弘历
朝代：清
体裁：七言绝句

二帝三皇治俱在，克明无逸训堪听。寄言万世为君者，一部应当作本经。
咏六经 其五 礼
作者：弘历
朝代：清
体裁：七言绝句

尚忠尚敬尚斯文，礼出于周撰述纷。繁则不当简宁可，伯夷寅直训尊闻。
咏六经 其六 乐
作者：弘历
朝代：清
体裁：七言绝句

命夔教胄八音宣，防过还因虑有偏。后代许多读书者，乐经何事独无传。
咏六经 其四 春秋
作者：弘历
朝代：清
体裁：七言绝句

黜霸尊王义正淳，年馀四百事传真。三家作传有公谷，何独邱明称素臣。
咏六艺 其一 礼
作者：弘历
朝代：清
体裁：七言律诗

咨岳重华典早传，因心品秩莫斯先。亨为嘉会动则合，谦以制宜静欲专。修五事还如五器，大三百更小三千。设云玉帛而已矣，脩已治人何有焉。
咏六艺 其三 射
作者：弘历
朝代：清
体裁：七言律诗

观德曾闻莫此过，左弓右矢要调和。平心正体斯契道，下饮揖升可叶歌。贯札六钧属称力，穿杨百步似传讹。迩来臂病疏兹事，忆旧惟应抱愧多。
咏六艺 其二 乐
作者：弘历
朝代：清
体裁：七言律诗

乐和礼序本同伦，入耳谐心教更亲。似鸟飞空资两翼，如车行陆藉双轮。薰陶可化风兮俗，雍睦常欣神与人。夔也由来不世出，音从钟鼓论谁真。
咏六艺 其五 书
作者：弘历
朝代：清
体裁：七言律诗

保氏当年教六书，递更以世降纷如。因文见道恒资此，转注象形艰返初。波偃露垂徒斗巧，星离云布益邻虚。公权两字惟心正，笔谏名言实起予。
咏六艺 其六 数
作者：弘历
朝代：清
体裁：七言律诗

伏羲一画肇开天，制数无穷节象传。亿兆京垓莫终极，东西南北统方圆。五经由此诠精要，六艺因兹始备全。设使穷通专诿命，失之远矣讵为贤。
咏六艺 其四 御
作者：弘历
朝代：清
体裁：七言律诗

使车古必有其方，一艺居然执亦当。宁数周游称造父，所嘉诡遇鄙王良。用畋多致兽惊逸，以战尤虞寇远飏。传失乐经常或惜，御传便失正何妨。
咏刻木画屏 其一 塔院携琴
作者：弘历
朝代：清
体裁：七言绝句

一幅丹青刀笔之，承天玉局夜游时。奚童随后抱琴至，应欲飞扬听颖师。
咏刻木画屏 其二 林亭栖鹤
作者：弘历
朝代：清
体裁：七言绝句

碧梧翠竹一亭空，独立胎仙当守僮。试问主人定何在，清谈薛李会楼中。
咏刻玉松亭五友图
作者：弘历
朝代：清
体裁：七言绝句

满七还看除二人，松亭閒对玉山峋。清标气度文章辈，为五苟乎抑五陈。
咏刻竹换鹅笔筒
作者：弘历
朝代：清
体裁：七言绝句

换鹅写出右军容，抚纸凝思在笔锋。设使传神无别撰，匠人谁不可三松。
咏医巫闾四景 其一 翠云屏
作者：弘历
朝代：清
体裁：七言绝句

庙西峙立翠云屏，凝盼谁能拟色形。一石丈馀大方广，补天两字出何经。
咏医巫闾四景 其三 圣水盆
作者：弘历
朝代：清
体裁：七言绝句

列崖垂落水如帘，隔断尘氛静且恬。多有朝鲜人泐句，箕畴文化至今渐。
咏医巫闾四景 其二 道隐谷
作者：弘历
朝代：清
体裁：七言绝句

闻道深山足隐沦，与居木石桂松邻。谁知潜志乐饥者，原是㩳身逐鹿人。
咏医巫闾四景 其四 旷观亭
作者：弘历
朝代：清
体裁：七言绝句

山堂此日已为亭，眼底平陵碧海渟。应是辽王贮书处，至今秀色蓄眸青。
咏十螭佩
作者：弘历
朝代：清
体裁：五言排律

天地数相合，蛟龙貌略方。盘旋忽隐现，蜿蜒势低昂。于古何人佩，匪今比德良。色浑疑玳瑁，质本是琳琅。尤物终须出，佳城谁固藏。祇宜捐弗顾，底更有诗偿。
咏半舫
作者：弘历
朝代：清
体裁：古风

厜㕒临漪澜，有室筑其顶。虽乏月帆槩，雅近烟波景。舫用实则无，舫要略可领。书生滕阁上，渔父桃源顷。其半正相同，倚篷发清省。
咏双夔璧
作者：弘历
朝代：清
体裁：七言绝句

蒲谷由来周制贻，雕几应是后人为。却看古质逾千载，略异虞廷足一夔。
咏双耳官窑瓶
作者：弘历
朝代：清
体裁：五言律诗

脩内器犹在，阅年六百赊。虽输铜晕绿，漫拟玉无瑕。古以资盛酒，今惟用插花。提携便双耳，聪达缅重华。
咏古
作者：弘历
朝代：清
体裁：古风

吕氏著春秋，其言颇近理。出车入则辇，佁蹶机由此。枚乘作七发，犹不失斯旨。高诱何务奇，翻谓乘谬鄙。蹶机训门内，曾未闻经史。既曰出与入，岂门内而已。佁为痴騃貌，蹶逆疾同痿。乘辞实警佚，诱注未精揣。山中恒步行，盖欲自砭耳。怀古咏其事，文固难言矣。
咏古
作者：弘历
朝代：清
体裁：古风

灭辽负乘宋取哉，一时边衅童王胎。城门闭始言路开，凄凉五国轻忘怀。渡江称侄和议谐，荆凡又见元明皆。埋胔掩骼礼典该，厌胜播置诚毒猜。圣人大义日月偕，椒浆致奠今我才。完颜支族祭许陪，聊同白马有客来。修葺略剪蒿与莱，翁仲何有华表摧。吊古不禁含清哀，龙㟏峪水白石堆，开辟以来待劫灰。
咏古
作者：弘历
朝代：清
体裁：古风

西秦攻赵急，求齐救斯须。为质要长安，割爱其忍诸。唾面待朝臣，强谏亦奚如。触詟愿言见，太后盛气需。谢病艰疾走，顾乃徐步趋。娓娓询食饮，不和色自无。怜息请黑衣，亦爱少子乎。得间遂进辩，用爱非区区。始言送燕后，乃计久远图。长安宜有托，惑解为约车。策士诚足奇，赵后终非愚。匪石设固拒，口舌终难孚。尽信不如无，史然况其馀。
咏古一首
作者：弘历
朝代：清
体裁：古风

惟俭者不贪，此理夫人晓。世服王阳廉，怪奢何颠倒。既为奢人妻，奚至窃啖枣。树完去妇还，无乃太饰矫。
咏古二首·其一
作者：弘历
朝代：清
体裁：七言绝句

遐想汉唐及宋明，图安祗固守长城。良田亿万顷荒弃，足食将何庇兆氓。
咏古二首·其二
作者：弘历
朝代：清
体裁：七言绝句

燕北齐东无业民，岩关以外辟耕畇。晏眠妇子常欢聚，却是前朝戍守人。
咏古椭片瓷
作者：弘历
朝代：清
体裁：古风

椭片出越窑，较唐宋应久。非盘亦非碟，盛水不盈口。是诚无用器，何以宝同玖。徒因阅岁深，沧桑互珍守。髺垦七钉存，唐宋或弗取。
咏古玉云龙谷璧
作者：弘历
朝代：清
体裁：七言律诗

月圆古璧葆光明，作此姬乎刘与嬴。虽是施工祛见数，略嫌用意巧求生。抚无留手之而现，餐祝充肠禾黍盈。子爵欲询执之者，云龙可果未孤名。
咏古玉佩
作者：弘历
朝代：清
体裁：古风

古玉长方穆一片，赤如鸡冠蔚采灿。未经雕琢全厥天，不知有周无论汉。量纵三寸横则二，上复减其寸之半。略加剪拂宛成佩，佩之无射因成赞。
咏古玉刀
作者：弘历
朝代：清
体裁：五言律诗

谓赤却非赤，云珍果是珍。器诚秦汉上，代自子姬邻。色澈秋之水，光含星与辰。太阿如比拟，敢漫授他人。
咏古玉双环
作者：弘历
朝代：清
体裁：五言律诗

肉好原相等，瑶环迥出群。一双恒自合，百代永无分。岂有息妫恨，不须摩诘文。五言颂丰剑，古器讵知闻。
咏古玉圭
作者：弘历
朝代：清
体裁：古风

有玉之质无玉英，澹华去藻沈潜精。如君子学久乃成，几千年出谁佳城。瑑刻台斗山河形，似周镇圭而少铭。姬氏礼乐斯赞经，关雎麟趾驰遥情。
咏古玉夔文佩
作者：弘历
朝代：清
体裁：五言律诗

抚不知雕迹，睇如对画姿。赤非血浸污，黄是土华滋。延喜今无质，辟邪古有辞。疑为一夔佩，戛击彼球时。
咏古玉夔纹佩
作者：弘历
朝代：清
体裁：五言律诗

浸非土与血，成在夏和商。质本羊脂白，色微栗子黄。延禧阅桑海，令闻比圭璋。君子曾谁伴，睪然引思长。
咏古玉宜子孙佩
作者：弘历
朝代：清
体裁：五言律诗

是佩诚堪佩，言祥试可详。亦惟心精一，乃得世绵长。穆若以古处，闇然而日章。永钦示五字，讵在宝琳琅。
咏古玉尺
作者：弘历
朝代：清
体裁：七言绝句

晁采全然閟葆光，过姬周代直陶唐。设非可准摛文笔，未得轻将以此量。
咏古玉扛头瓶
作者：弘历
朝代：清
体裁：古风

扛头本舁器，以穿木无底。后人用为瓶，作胆置其里。阅质即穆神，抚文不留指。铜胆已千年，扛更不知几。
咏古玉文房匣
作者：弘历
朝代：清
体裁：七言律诗

文房四事贮之妥，世代千秋艰以寻。如琢如磨自谁手，曰今曰古一惟心。无言奚必能行较，泯动应知入静深。却惜大家唐宋有，未藏笔墨写胸襟。
咏古玉斧佩
作者：弘历
朝代：清
体裁：五言律诗

制以廉贞寓，珍惟温润资。性真禅者性，肌是道人肌。抚处不留手，对之有永思。若论年近远，劈正共殷时。
咏古玉斧佩
作者：弘历
朝代：清
体裁：七言律诗

土华浸骨蔚斑然，成佩以来弗计年。设曰炎刘犹顿置，便称忠夏想谁先。命夔典乐堪击石，赠董安于当佩弦。抚不手留映心谧，却惭体物屡成篇。
咏古玉斧佩
作者：弘历
朝代：清
体裁：七言绝句

色非土浸及血浸，器是商留或夏留。弗琢玦璜伤本质，天然斧佩协刚柔。
咏古玉斧佩
作者：弘历
朝代：清
体裁：五言律诗

葆光看古玉，不辨子姬年。垂棘温而润，如酥英弗妍。宁须藉土浸，应鄙说城连。独是何人佩，为之思睪然。
咏古玉琰圭
作者：弘历
朝代：清
体裁：古风

琰圭有锐锋，不知认刀斧。斯器长九寸，制正合乎古。温润而廉刚，喻因除慝取。那辨几千年，嗟出谁家土。
咏古玉瑗
作者：弘历
朝代：清
体裁：五言律诗

好倍肉为瑗，抚无留手揩。虚心银月朗，通体绛云皆。蒲谷制非匹，璧刀序或偕。循名忆蘧伯，寡过亦吾怀。
咏古玉璧
作者：弘历
朝代：清
体裁：五言律诗

三千年上物，博古阁中藏。质泯瑕玼玷，色苞绿白黄。谷蒲非所论，吟把偶成章。絜矩贤良品，得无似此忘。
咏古玉璧
作者：弘历
朝代：清
体裁：古风

制本谷也而有瑑，其光乃葆却弗粲。虽非良工历岁久，穆然如晤古人面。嗟彼庙堂之所执，即今品类文房玩。讵惟器哉可论世，手把五经祗增叹。
咏古玉璧
作者：弘历
朝代：清
体裁：五言律诗

古璧何年物，完全肉好留。代时不知汉，蒲谷匪从周。蚀土浑如土，入幽还出幽。慨然思阅世，弗藉屡回眸。
咏古玉璧
作者：弘历
朝代：清
体裁：七言绝句

无玉之英有玉精，千年谁氏伴佳城。土华血浸相蔚缛，抚古还殷吊古情。
咏古玉璧
作者：弘历
朝代：清
体裁：五言律诗

肉好胥径寸，知为曾破边。良工去其缺，古璧复斯圆。卞刖终非伪，墨悲仍得全。怜他水银者，此岂伴长眠。
咏古玉碗
作者：弘历
朝代：清
体裁：七言律诗

素盂周代合铜器，博古图犹纪季姜。疑彼秦前无碗制，视兹虞后有珍藏。璘璘色未全蒸栗，穆穆质还浑截肪。设使东坡举大白，故应特置汉书旁。
咏古玉碗托子
作者：弘历
朝代：清
体裁：七言律诗

圆如璧有足承之，置器何愁覆餗为。土浸久成栗蒸色，石攻后异草垂时。不辞一旦絮城出，似恨当年玉碗离。净几原堪作珍玩，曾经谁玩亦堪思。
咏古玉碗托子
作者：弘历
朝代：清
体裁：古风

土浸云笼月，血浸日晕霞。别称水银浸，瑎玖名胥加。是皆缘外染，亦必因有瑕。古玉一色者，初无晁采华。淡黄色如栗，其品乃最嘉。内府不多见，周尺晨星誇。碗托子萃二，合浦珠无差。兹偶检库藏，得一较旧奢。匪琢复匪雕，朴素去饰涂。二径三寸五，一五寸欠些。色泽莫不同，子孙汉视爷。刻檀承其足，宣瓷堪品茶。五字识源委，渴解生道芽。然思贤材沦，宁毋似此耶。
咏古玉碗托子叠前韵
作者：弘历
朝代：清
体裁：七言律诗

犹存托子碗何之，靡已聊将瓷代为。一例承浆解渴际，遥怀阅世别群时。因其失乃有斯得，即此合宁无重离。试瀹三清消夜漏，六如悟处泯诸思。
咏古玉碗托子叠前韵向有古玉碗托子之咏兹偶得此忆与旧器颇同取以相比则玉质玉色及规圆中孔分毫不爽盖本一对而分失耳慨然有感因叠旧韵咏之
作者：弘历
朝代：清
体裁：七言律诗

谁与为分谁合之，竟如神鬼暗中为。已飞剑认襄城际，久别珠还合浦时。箧弆故应成秘赏，碗承宁复使重离。拈髭吟就忽失笑，未得斯前可不思。
咏古玉碗玉碗托子
作者：弘历
朝代：清
体裁：古风

玉碗托子昔有两，前后得之本一对。因而有咏识奇合，其碗则以宣瓷配。即今玉碗玉托子，乃自古未离其队。较于昔者斯倍奇，矜秘弗错分寸契。玉质本一土浸同，枘凿何愁殊向背。把玩徒惭无胫来，欲罢不能拈笔再。
咏古玉章
作者：弘历
朝代：清
体裁：五言律诗

古玉旧雕锼，贤人四十收。兰台名半合，楖氏制全留。钮式虽微异，篆章实尽侔。如将较分寸，是谓刻舟求。
咏古玉素璧六韵
作者：弘历
朝代：清
体裁：五言排律

素璧非蒲谷，古球突夏商。戛夔间琴瑟，贡禹厕琳琅。穆穆含元气，辉辉晕葆光。虚明通内外，肉好协柔刚。入土还出土，善藏终弗藏。佳哉释之语，可以悟文皇。
咏古玉縠璧
作者：弘历
朝代：清
体裁：古风

半露羊脂半晕土，浅红深绀英英吐。是谁之血谁水银，绐若而出入市贾。乙鼎癸彝岂异斯，躬伯蒲男亦曾伍。抚之无迹视有形，粒粒嘉谷原非黍。慨古率欲捐之山，以兆有年更珍取。
咏古玉苏武牧羊
作者：弘历
朝代：清
体裁：五言律诗

北海牧羝返，他山攻玉任。尔时写壮貌，此日识忠心。朔漠景如故，冰霜介岂侵。还应笑范蠡，可不惭良金。
咏古玉虬螭璧
作者：弘历
朝代：清
体裁：五言律诗

阳琢虬双逸，阴镌螭四蟠。坤乾凹凸异，泰否偶奇看。别体具深义，佳珍契古欢。何须论蒲谷，谁熟读周官。
咏古玉蚕纹璧
作者：弘历
朝代：清
体裁：七言律诗

底须肉好论冬官，世代沧桑辨已难。一握琼华斐沕沕，满身霞影缬团团。非蒲非谷蚕纹现，如晦如明□魄看。古物惜今无用处，文房祇作雅珍观。
咏古玉谷壁
作者：弘历
朝代：清
体裁：七言律诗

视如有粟抚如无，阅古三千年上乎。弗藉他山石错也，率因佳域土侵夫。观其可欲今斯现，悟彼深怜昔岂须。知此捐川应不惜，冁然何事笑吟吾。
咏古玉谷璧
作者：弘历
朝代：清
体裁：七言绝句

子应谷璧男蒲璧，周礼春官典制传。历数千年致剥缺，吁嗟尔玉号贞坚。
咏古玉韘
作者：弘历
朝代：清
体裁：古风

古韘制椭不适用，古玉质粹实出众。副我韘材截两端，琢中外弗劳磨砻。取资于古更合今，六钧觲角宜弯控。诘戎佩德有馀思，宁学露坛诩宝瓮。
咏古玉龙尾觥
作者：弘历
朝代：清
体裁：七言律诗

龙尾为觥向所闻，于焉倾斗意犹勤。圭璋鄙谢元常子，髣髴曾陪冥漠君。青绿略沾古铜色，璘玢欲隐卧蚕纹。偶观旧器成新咏，显晦惟时物理云。
咏古瓷枕
作者：弘历
朝代：清
体裁：五言律诗

何年窑冶器，似赵却非柴。火气销全尽，宵眠静与皆。神安忘枕藉，手举称摩揩。欲笑王武子，惟知宜石佳。
咏古竹根笔筒
作者：弘历
朝代：清
体裁：七言律诗

天地圃师嶰谷栽，伶伦氏与一时裁。管城肯受封嬴代，孤竹曾疑伴墨胎。在砚以南不以北，宜人其朴岂其才。裘钟祇是儿孙辈，作友墨壶几朵梅。
咏古竹盂子
作者：弘历
朝代：清
体裁：七言律诗

大椿不过八千秋，此竹犹称先进流。成器莫非自循蜚，啜蔬应是供巢由。家乡淇渭情知幻，世界沧桑阅尽留。朴以为华静为用，睪然望古意因悠。
咏古箑十帧 其一 沈周苔矶独钓
作者：弘历
朝代：清
体裁：七言绝句

谡谡长松布绿阴，苔矶独坐钓兰浔。鱼无鱼有都不计，相映空明一片心。
咏古箑十帧 其七 陆治青嶂丹枫
作者：弘历
朝代：清
体裁：七言绝句

新秋云嶂尚馀青，却看丹枫缀几星。此景未曾经目睹，知他溪壑写南屏。
咏古箑十帧 其三 仇英携琴静憩
作者：弘历
朝代：清
体裁：七言绝句

松间石上坐移时，未解幽怀何所思。僮子携琴弗藉鼓，清音山水自宣之。
咏古箑十帧 其九 王维烈野花江燕
作者：弘历
朝代：清
体裁：七言绝句

照水山花不计名，带雏江燕逐飞英。颉颃中具顾复意，物岂无知看有情。
咏古箑十帧 其二 唐寅松阴观瀑
作者：弘历
朝代：清
体裁：七言绝句

注目遥看落峡波，观为意较听为多。奚僮不识其中趣，欲问形声是什么。
咏古箑十帧 其五 文嘉澄湖放棹
作者：弘历
朝代：清
体裁：七言绝句

淡然无事坐船唇，避暑延来秋意新。不肯一竿横膝上，恐防人拟陆皮伦。
咏古箑十帧 其八 项圣谟新柳栖鸦
作者：弘历
朝代：清
体裁：七言绝句

含青柳尚带轻黄，选叶栖鸦意不忙。却是东风解别趣，与之一晌助飞扬。
咏古箑十帧 其六 朱朗精蓝塔影
作者：弘历
朝代：清
体裁：七言绝句

绿树青葱护梵宫，针尖独出欲凌空。呗文窣堵原标意，直喻色形影现中。
咏古箑十帧 其十 李士达秋园宵宴
作者：弘历
朝代：清
体裁：七言绝句

月明不藉烧银烛，枫叶权当桃朵红。写出伊家太白景，至今摇动有清风。
咏古箑十帧 其四 文徵明崇台秋眺
作者：弘历
朝代：清
体裁：七言绝句

石台清迥俯秋江，远岫拖眉列一双。山态溪音归静眺，两相忘者是摐摐。
咏古苍玉璧
作者：弘历
朝代：清
体裁：古风

瑞玉何代此垂棘，其肉倍好章辨国。粟兆多谷蟠螭饰，千年幽伏土华蚀。复出全泯琢刻迹，英气内葆璘磷擘。荣光旁魄恒四塞，黄衣绿里标正色，卫国风人刺弗得。
咏古铜壶砚·其一
作者：弘历
朝代：清
体裁：七言绝句

砚谱曾未别体撰，范铜得此实创见。显祖禾生说诞哉，元章笔墨诚无间。
咏古铜壶砚·其二
作者：弘历
朝代：清
体裁：七言绝句

续存别体付懋勤，亦弗临池习六文。太保之训曾熟读，语托好古徒云云。
咏古铜如意
作者：弘历
朝代：清
体裁：五言律诗

制古而色润，晕为青绿红。疑传三代上，欲得七情中。可识意期易，并思铜者同。新年祝如愿，惟是在绥丰。
咏古铜如意
作者：弘历
朝代：清
体裁：七言绝句

曲琼一握数千年，曾落天花满四筵。金错子孙永保用，逮今保者几家迁。
咏古铜章
作者：弘历
朝代：清
体裁：七言律诗

旧铜二百�四章，印统證之秦汉详。姓氏官名符印统，定昌畜福漏罗常。部分等次藤笺纪，抑埴题明漆匣藏。好古兼怀癖古愧，几馀永伴翰筵芳。
咏古铜章
作者：弘历
朝代：清
体裁：五言律诗

金薤珍千载，传真印统详。穆然见古昔，焕若备文章。抑埴久藏用，配藜恒蔚光。数来刚廿八，允叶丽天祥。
咏古陶器
作者：弘历
朝代：清
体裁：五言律诗

质朴形犹古，神农缅作遗。陶成火气泯，器合道心怡。远矣无当诫，何妨有用时。谁加雕镂细，破此太初姿。
咏古陶器尊
作者：弘历
朝代：清
体裁：七言律诗

青绿浑然似古铜，商周镕铸却非同。虽经薜暴神原穆，不露英华静以融。钉弗见当惟见口，癸无铭父及铭公。殷勤咏古频留咏，消暇其中愧在中。
咏古陶弦文缶
作者：弘历
朝代：清
体裁：古风

越器代增华，陶穴斯最古。亶父未足云，虞舜则已睹。有孚比垂象，纳约坎示矩。瓶罍其子孙，水土其父母。铜坚千百多，瓦脆一二数。返朴诚有心，日未艰再午。
咏古陶缶
作者：弘历
朝代：清
体裁：七言律诗

万年阅古寿而贞，陶出河滨卧茧呈。夏鼎商彝称后辈，官窑汝泑笑虚声。未经吴下诗人咏，得自秦中农父耕。我独韦编思玩象，穆然相对有孚盈。
咏古陶缶
作者：弘历
朝代：清
体裁：五言律诗

出陶先越器，落叶起龙艘。自牖称纳约，为樽同戒饕。雅看朴素质，不事琢磨劳。花养能成实，个中元气豪。
咏史
作者：弘历
朝代：清
体裁：古风

战国多说客，秦汉风尚存。茅焦感始皇，邹阳悟长君。知心以说当，秘诀韩吃论。触詟悦燕媪，或嘉纳牖言。苟其尽忠款，讵在口给便。帝尧斥嚚讼，视子共驩伦。
咏史
作者：弘历
朝代：清
体裁：古风

止水与明镜，鉴物察秋毫。惟其无本心，赋形随物遭。丑者亦不怒，妍者亦不惂。妍丑秪自取，水镜无纷淆。尝观古之人，卧龙实人豪。宁静用致远，澹泊志何高。纶巾而羽扇，被服儒者曹。其材兼韩张，奚用持弓刀。廖立将李平，废弃自所招。及至闻亮终，抚心悲且号。谓将左衽终，孰致诸王朝。是诚水镜心，使我神魂遥。
咏史
作者：弘历
朝代：清
体裁：古风

范叔因王稽，奔秦号张禄。使舍食草具，岁馀未见录。言外观俯仰，稍以中其欲。既信乃言深，言行穰侯逐。拜相受土封，显荣快衷曲。微服绐须贾，莝豆明示辱。一饭德既报，睚眦怨亦复。郑安平云叛，河东守乃戮。临朝叹昭王，辩计两窘束。蔡泽闻之来，志匪同庸碌。持粱刺齿肥，四十三年足。雄谈悟应侯，知止全身福。罢相遂代之，数月退何速。二子迹略同，因时互倾覆。鄙哉势利徒，明鉴昭往牍。
咏史
作者：弘历
朝代：清
体裁：古风

范叔困说力，担石乏自资。夤缘事须贾，客乘从之齐。牛酒不敢受，贾闻犹怒私。告相相亦怒，折胁行刑笞。佯死卷以箦，乃得免祸危。姓名易张禄，伏匿恐人知。幸得郑安平，荐剡归王稽。橐载避秦相，待命复岁馀。上书慢言外，观王俯仰姿。计行乃言深，封侯不逾时。微行谂须贾，绨袍怜赐之。御以入相府，先入怪久徯。门下告之故，肉袒谢罪迟。三罪既庭数，马食纵以归。德必偿一饭，怨亦报睚眦。安平旋降赵，王稽坐法诛。蔡泽遂适秦，相位竟夺其。机谋誇百变，时穷安能为。是始还是终，小智真大痴。
咏同心玉环
作者：弘历
朝代：清
体裁：五言律诗

巧匠琢琼玉，同心古有闻。利将见金断，臭可拟兰芬。声应惟相合，形联永不分。如占大师克，麟阁伫酬勋。
咏吴之璠刻赌墅笔筒·其一
作者：弘历
朝代：清
体裁：七言绝句

赌墅已因胜谢元，既临大事祇夷然。淮淝捷报传飞骑，屐齿何妨折不全。
咏吴之璠刻赌墅笔筒·其二
作者：弘历
朝代：清
体裁：七言绝句

鲁珍绝技继朱松，逸品流传颇寡逢。对奕人间若无事，传神是谓善形容。
咏吴之璠竹刻海蟾笔筒
作者：弘历
朝代：清
体裁：七言绝句

一帚扫清三界尘，戏蟾犹自不离身。还金篇与伊谁论，仿佛其人道姓甄。
咏周乐天钟
作者：弘历
朝代：清
体裁：五言律诗

蚀土篆虽隐，乐天文尚留。子孙永保鼓，田海早更休。一具依然在，六䪫疑可求。因之仰颛顼，宁祇玩姬周。
咏周云雷匜
作者：弘历
朝代：清
体裁：五言律诗

盥器似羹魁，姬家礼乐陪。连方共簠簋，得侣厕樽罍。世阅今还古，象含云复雷。天宗如用祷，致雨定时哉。
咏周亚觚
作者：弘历
朝代：清
体裁：五言律诗

生绿重重蔚，深红点点涂。立旂铭可辨，执木器斯殊。于古诚无二，匪今始不觚。睪然发遐想，东序伴河图。
咏周从钟
作者：弘历
朝代：清
体裁：五言律诗

姬代范金模，名犹传子稣。勒铭永保享，出土久模糊。奚用称珍也，由来视此夫。设因从绎义，说训语殷吾。
咏周天球端石开泰砚
作者：弘历
朝代：清
体裁：七言绝句

一眼似升宝旭初，三羊刻处意訚如。设于绨几墨卿命，开泰说应选纸书。
咏周太公钟
作者：弘历
朝代：清
体裁：古风

世间器称寿者铜，三代法物犹常逢。一悬在簴其声洪，铭曰太公作旅钟。更期子孙永宝用，旅训众盖编钟同。不然旅店宵衣兴，识其权舆慎疆封。形下形上道可通，古今絜矩睪思中。
咏周女方彝
作者：弘历
朝代：清
体裁：古风

磁重铜欲轻，手擎若无物。制同周亚彝，铭文女蓊郁。岂曾祀姒任，宗庙厕黼绂。徽音兴岐姬，欲飨诚勿勿。望古思睪然，丁甲为呵㗵。
咏周应钟
作者：弘历
朝代：清
体裁：五言律诗

簴悬当十月，钮具阅千年。土锈蔚苍绿，螭纹隐曲卷。击思清庙叶，铭抚太和镌。遐想姬周礼，徒观器尚传。
咏周必大天池云带砚
作者：弘历
朝代：清
体裁：七言绝句

二周于宋可称贤，均此菑畬事砚田。一晌摩娑兴睪思，石传仍赖以人传。
咏周晋姜鼎玉版
作者：弘历
朝代：清
体裁：七言律诗

千年玉鼎晋之姜，毁破惟馀两片匡。难向世间寻耳足，睪思庙里奉烝尝。沧桑浩叹原无定，离合应知曷有常。七字各题同泐识，用资佳话佐文房。
咏周父乙手执戈觯口号是器久图西清古鉴置博古阁中几暇偶抚玩之遂成口号
作者：弘历
朝代：清
体裁：七言绝句

名留父乙觯传今，手执戈铭篆可寻。旨酒因思大禹戒，较于饕餮义犹深。
咏周片云戚
作者：弘历
朝代：清
体裁：五言律诗

杖黄曾纪武，剂白亦标文。舞自称西乐，形犹肖片云。穆然斐古色，铿尔振嘉闻。义取和安乐，翰筵伴净芬。
咏周牺匜
作者：弘历
朝代：清
体裁：五言律诗

奉沃致虔恭，惟寅佐秩宗。伯和相仲叔，举父共春冬。古器堪为宝，牺形利用农。玩辞得大观，观我励孚颙。
咏周玉亚鼎
作者：弘历
朝代：清
体裁：五言律诗

亚鼎犹周代，匪铜以玉为。干年土华晕，五德石英蕤。讵必坯模铸，原资追琢施。较金真罕见，坚脆义堪思。
咏周玉司寇匜
作者：弘历
朝代：清
体裁：七言律诗

司寇铸铜曾作彝，鼎钟款识与传之。错金银已详称古，琢玉琳欣忽见斯。回禄虽经英不变，六清如设用堪资。掌邦禁者伊谁氏，董正周官兴睪思。
咏周玉大赤宝刀
作者：弘历
朝代：清
体裁：七言律诗

赤刀有一应无二，致二一疑捉者然。实责循名器斯有，后来居上语犹传。论年虽逊昭华久，陈宝还参大训前。弆匣题词依旧例，丰城耐可俾之联。
咏周玉尺
作者：弘历
朝代：清
体裁：五言律诗

周尺未盈尺，汉前果是前。自然存古穆，曾弗事雕镌。物阅沧桑世，吟惭四十贤。量材设相拟，惟帝尚难㫋。
咏周玉斧佩
作者：弘历
朝代：清
体裁：七言律诗

土华虽受弗斓斑，一色轻黄淡赤圜。寓断佩弦佩韦似，称珍有质有文闲。流传那觅殷王斧，符瑞堪同西母环。自是沉埋幽壤物，不知何事出人间。
咏周玉素璧
作者：弘历
朝代：清
体裁：五言律诗

质本羊脂白，色今栗子黄。难因辨蒲谷，全不藉文章。穆穆含元气，英英孕葆光。原为人世玩，笑古费收藏。
咏周玉饕餮尊
作者：弘历
朝代：清
体裁：古风

尊称饕餮西清图，铜既有之玉岂殊。戒贪喻象垂嘉谟，他山良质加追磨。千年土蚀晕模糊，绛云容容护体肤。偶阅旧器缶盈孚，多年阙咏诚为疏。题句遂以心惕吾，所戒宁惟饮食乎。即今海宇归皇舆，持盈保泰敬畏俱。遑敢他愿止足无，斋名戒得斯意劬。
咏周百兽豆
作者：弘历
朝代：清
体裁：五言排律

范铜复疏刻，制出旊人为。崇纵非盈尺，虚诚可贮粢。雷纹异萦缪，兽像辨然疑。黯湛土革蔚，穆淳古色披。荐先宗庙列，养老惠恩施。缅想土铏啜，尔时宁有兹。
咏周素盉
作者：弘历
朝代：清
体裁：五言律诗

祖辛贻质制，伯矩作嘉宾。流鋬都完好，方圆总朴淳。当年调五味，式古缅先民。麟趾关雎意，于斯可问津。
咏周编钟
作者：弘历
朝代：清
体裁：五言律诗

古镕缅姬室，今韵叶黄钟。万事斯为本，千年此适逢。金声始琴瑟，土色隐云龙。在簴非全器，惜徒清玩供。
咏周螭钮钟
作者：弘历
朝代：清
体裁：五言律诗

铜始荣猿铸，歌传咸黑章。尚文允周代，作乐继前王。舞铣形完好，篆枚制审详。虞镛不可得，于此缅中郎。
咏周餗簠
作者：弘历
朝代：清
体裁：五言律诗

从竹制虞脆，镕铜意取坚。馨香升黍稷，内外别方圆。义凛般康戒，名留□叔镌。穆然见文武，安得与周旋。
咏周鸾刀
作者：弘历
朝代：清
体裁：五言律诗

千年出土物，一握有铃刀。在礼崇修古，于诗咏启毛。铦锋久藏用，素质自无挠。俎豆肆将后，曾绥介福叨。
咏和阗云龙玉如意
作者：弘历
朝代：清
体裁：五言律诗

富矣和阗玉，相材制器良。由来号如意，所重足延祥。抵鹊原非幻，为龙必有光。新年徵瑞应，吾愿稔农桑。
咏和阗云龙玉瓶
作者：弘历
朝代：清
体裁：七言绝句

迩日吴工特弄奇，琢龙瓶口守珠为。鄙其俗巧取其义，庄语富言两合之。
咏和阗大玉碗六韵
作者：弘历
朝代：清
体裁：七言排律

谁云山玉逊水玉，看此双盂本一盂。质拟羊脂昆峤韫，珍因鼠窃峪关趋。市讥薄示叔怀罪，廷献那忧卞泣诛。吴匠不教施俗样，考工聊命述淳模。水天圆月光相映，樽俎宾筵礼或殊。读史设如浮大白，定当持赠蜀人苏。
咏和阗梅鹊玉瓘
作者：弘历
朝代：清
体裁：七言绝句

俗匠最嫌时样新，不妨示稿琢琼珍。寒梅枝上立乾鹊，意寓阳阳喜报春。
咏和阗玉三耳圆孟
作者：弘历
朝代：清
体裁：五言律诗

取材亦称大，论品不输良。奚必连城蔺，居然三耳臧。规应月几望，贮宛水中央。设切君为象，宁须藉彼方。
咏和阗玉三耳环樽
作者：弘历
朝代：清
体裁：五言律诗

玉人厌时作，每以古为程。寓意图饕餮，选珍琢瑾琼。子高非耳易，王母讶环呈。藻句宁足尚，识因奠远情。
咏和阗玉丹台春晓图
作者：弘历
朝代：清
体裁：七言律诗

一帧当门竖若屏，琢磨写较笔还灵。丹台图出晓春丽，石室名传季道馨。青质白章如设色，镂峰刻树自成形。仙童采药云衢返，太一垆前守六丁。
咏和阗玉丹台春晓图
作者：弘历
朝代：清
体裁：五言律诗

俗雕知不售，改作画图新。阁雉叠仙界，鼎虹升晓春。相陪韩与偓，弗较主和宾。底藉还丹炼，伊人总玉人。
咏和阗玉丹台春晓图
作者：弘历
朝代：清
体裁：七言律诗

层城岂必昆崙是，迥阁延台总琢珉。却爱扶筇玩山水，无须闭户守庚申。空教紫气腾炉火，不碍初阳伴晓春。可惜地行尘外客，被他牟利者传神。
咏和阗玉云龙小盂
作者：弘历
朝代：清
体裁：七言律诗

瑞产和阗玉水濆，贡来白质赤为文。因教巧匠琢成器，宛见飞龙从以云。具体之而忽隐现，非烟容裔更氤氲。九三设若喻爻象，夕惕朝乾正我殷。
咏和阗玉云龙瓮
作者：弘历
朝代：清
体裁：七言律诗

云固无知龙有知，昌黎说著互相资。所凭依乃所自为，语易简中语实奇。玩象本因坎与震，量材遂命琢兮追。安溪申注取类广，遇合君臣道可思。
咏和阗玉云龙瓮六韵
作者：弘历
朝代：清
体裁：五言排律

巨质和阗贡，良材作瓮堪。云容垂碧落，龙德出深潭。从类奇文睹，应声精赜探。僧繇画超绝，韩愈说包含。那有尧年露，非无园客蚕。遐球如近赋，屡获以为惭。
咏和阗玉云龙觥
作者：弘历
朝代：清
体裁：五言律诗

和阗玉石子，出水润如脂。相质为觥古，饬工祛俗奇。云从披合漠，龙跃现之而。九五乾爻著，体乾翳我思。
咏和阗玉仲驹尊
作者：弘历
朝代：清
体裁：五言律诗

土浸宁须汉，石磨宛见周。仲驹肖形像，永叔识根由。疑与圭璋厕，犹看饕餮留。器今摹图古，遥集睪思悠。
咏和阗玉仿周兽环壶
作者：弘历
朝代：清
体裁：七言绝句

制异方圆壶号同，和阗之玉肖周铜。昌龄用以送辛渐，一片冰心在此中。
咏和阗玉仿周兽环大壶
作者：弘历
朝代：清
体裁：七言律诗

捞玉河收大者艰，巨珍嘉峪忽羾关。量盈二尺曾无瑕，制以三秋不计锾。尊异商家乙铭腹，壶摹周代兽为环。廿年回晏来包贡，慰愧两殷方寸间。
咏和阗玉仿周召夫方彝
作者：弘历
朝代：清
体裁：七言绝句

美玉多教仿古为，召夫因琢此方彝。百工何不可返朴，欲拟淳风以渐移。
咏和阗玉仿周堇山鼎
作者：弘历
朝代：清
体裁：七言律诗

范金赤堇昔称山，贡玉欣兹入玉关。博物古图原可仿，俗工新样概教删。伯师叔朕诚堪侣，极巧穷精大合闲。匪说攸闻曾熟读，久安长治廑其间。
咏和阗玉仿周蟠螭壶
作者：弘历
朝代：清
体裁：七言律诗

春秋玉贡至京师，量质恒教匠氏为。玩器最憎雕丽鸟，古壶雅合琢蟠螭。方圆略异分卿士，宗庙常因赞礼仪。必有关雎麟趾意，乃堪法度效周姬。
咏和阗玉仿文王鼎
作者：弘历
朝代：清
体裁：七言律诗

商书曾重事师古，苏制每因俗斥今。足四耳双中绳墨，底铭身象效深沉。礼型既已传周鲁，图论何须泥旦禽。睹器设当思作者，如伤敢异视民心。
咏和阗玉仿汉龙尾觥
作者：弘历
朝代：清
体裁：五言律诗

就形具窳窫，得器拟炎刘。浸土周身润，产山几百秋。琢磨功略施，饕餮戒犹留。可谓曲成善，于人似此不。
咏和阗玉仿汉龙尾觥
作者：弘历
朝代：清
体裁：五言律诗

渥赭和阗玉，制为龙尾觥。一般存沁土，却匪出佳城。设以拟郎将，斯堪号步兵。考工那可究，其次汉西京。
咏和阗玉伯和匜
作者：弘历
朝代：清
体裁：五言律诗

玉有春秋贡，春差秋率精。量材斥俗制，取式得西清。匜肖伯和作，铜殊大冶成。遐思姬氏器，实异祗同名。
咏和阗玉僧帽壶
作者：弘历
朝代：清
体裁：七言律诗

昆邱昆水产精瓀，作器量材琢与镌。肪白品齐丕魏喻，霁红式合大明年。似同毗柰居兰若，祇欠伽梨披水田。回部无僧伊古事，恰如三藏混于阗。
咏和阗玉兰亭脩稧图
作者：弘历
朝代：清
体裁：五言律诗

和阗山玉巨，凿作稧脩辰。逸少为文会，永和之暮春。屡经订书迹，兹喜见图真。借问图中者，谁诚称玉人。
咏和阗玉兽环壶
作者：弘历
朝代：清
体裁：古风

和阗玉贡春秋取，岂是无端不胫走。敖岸熏池弗能守，那待卞和识璞剖。兹器品固非琼玖，以钜为佳琢磨受。式拟博古周壶有，召仲黎伯相左右。长以尺馀中容斗，围刻虬夔互蚴蟉。四环帖附四耳钮，四聪之达惭难偶。
咏和阗玉兽环尊
作者：弘历
朝代：清
体裁：五言律诗

式拟宣和谱，攻如宵雅诗。不知秦与汉，尚友象兮牺。岂必铜需范，何妨石藉治。双环常附耳，可以贯绳丝。
咏和阗玉凫鱼壶
作者：弘历
朝代：清
体裁：古风

和阗绿玉尺五高，缠头岁贡罽以包。玉人琢磨精釐毫，汉铜凫鱼壶制标。鱼泳凫翔围腹腰，不惟其肖其神超。父已丙辰相为曹，事不师古厥训昭。无能掷山学神尧，热海砂砾閒弃抛。来宾剪拂成珍瑶，席上之珍何独遥。
咏和阗玉刻蓬壶仙侣图
作者：弘历
朝代：清
体裁：五言律诗

专诸易俗制，绘事肖仙图。下驾鹿由去，閒看鹤答呼。玉京宁异境，丹灶不须炉。所好人从速，亦因心惕吾。
咏和阗玉周亚罍
作者：弘历
朝代：清
体裁：五言律诗

和阗羾玉夥，纯白略含青。最鄙俗工样，特摹古器形。远非七以执，近取亚为铭。伯仲豆豋侧，遐思姬氏庭。
咏和阗玉周伯和尊
作者：弘历
朝代：清
体裁：七言绝句

器惟师古式从周，同姓应称伯叔俦。名托武公传睿圣，制尊原不负精璆。
咏和阗玉商山四皓屏
作者：弘历
朝代：清
体裁：七言绝句

深论牧之云灭刘，设然四老可羞不。是山都自昆崙衍，谩议东西两弗侔。
咏和阗玉商祖丁尊
作者：弘历
朝代：清
体裁：七言绝句

玉工俗巧知无用，琢此商尊效祖丁。好恶可知如响应，惕然絜矩慎仪刑。
咏和阗玉喜鹊杖头
作者：弘历
朝代：清
体裁：七言绝句

饰杖鸠头例可皆，彊彊形似噪喈喈。一般扶老称灵寿，祝噎何如报喜佳。
咏和阗玉四环樽
作者：弘历
朝代：清
体裁：五言律诗

和阗贡良玉，质钜琢为樽。时样巧嫌俗，古图朴可尊。提携四环具，容纳六清温。通体镂饕餮，戒贪意实存。
咏和阗玉四皓图
作者：弘历
朝代：清
体裁：五言绝句

四皓避世尘，自是人如玉。幸哉和阗河，却作商颜麓。
咏和阗玉夔匜
作者：弘历
朝代：清
体裁：五言律诗

铸铜多古器，琢玉作今匜。流鋬遵周制，敦牟伴祭仪。铭词殊义母，锡贝胜文姬。笑彼呈新样，华嚣徒尔为。
咏和阗玉夔纹环壶
作者：弘历
朝代：清
体裁：七言律诗

和阗采出春秋贡，琢器频翻博古图。时样颇嫌巧乃俗，周壶犹近古之模。乾龙为玉魖似矣，帝乐鸣球夔戛乎。设更因文思敬义，丹书语敢忘斯须。
咏和阗玉夔首匜
作者：弘历
朝代：清
体裁：五言律诗

和阗玉来夥，巧制颇纷如。渐欲引之古，庶其返以初。为匜肖周代，作器戒虚车。流鋬考工合，敦牟介绍诸。
咏和阗玉如意
作者：弘历
朝代：清
体裁：五言律诗

一握玉如意，长盈尺有奇。柄文浑胜画，首素待题诗。代语翻增语，罄宜无不宜。问余深愿者，惟在雨旸时。
咏和阗玉如意
作者：弘历
朝代：清
体裁：五言律诗

不独赢周尺，量还今尺过。制为如意器，可当答君歌。受禄应思德，书名祝得禾。指挥迓新祉，与物共春和。
咏和阗玉如意
作者：弘历
朝代：清
体裁：五言律诗

玉原具五色，首以白称珍。量质为如意，比材定古人。无瑕谁得抉，有愿必能伸。设曰天花落，犹当属幻尘。
咏和阗玉如意
作者：弘历
朝代：清
体裁：七言律诗

白玉和阗富产良，春秋包匦羾天阊。岂无窃食生鱼似，颇有遗珍盈尺长。错石器成仍或贡，讥关网漏正何妨。不为圭璧为如意，薄古惭今好吉祥。
咏和阗玉妻梅子鹤图小屏
作者：弘历
朝代：清
体裁：七言绝句

孤山处士胜蜀客，不上君王封禅书。试向白驹章句觅，其人非玉更谁如。
咏和阗玉山水图口号
作者：弘历
朝代：清
体裁：七言绝句

留其黄浸为山色，就以白垂作水流。事半自然得功倍，子舆氏语有根由。
咏和阗玉拜石图
作者：弘历
朝代：清
体裁：七言绝句

忽逢奇石拜颠翁，石也翁乎总玉同。袍笏伊人未免恨，无端图出受磨砻。
咏和阗玉斧佩
作者：弘历
朝代：清
体裁：七言绝句

和阗水玉白如脂，夔首雷纹斧佩披。作器每教仿古式，絜乎政事却难之。
咏和阗玉栖霞图
作者：弘历
朝代：清
体裁：七言律诗

白玉如脂绝点瑕，玉人追琢写栖霞。予原俗器付不顾，斯却行宫肖弗差。暮咏朝游昔觉畅，山情水态此非遐。避其恶乃投其好，足见君难惕以嗟。
咏和阗玉格刀尊
作者：弘历
朝代：清
体裁：七言律诗

师古量材琢碧瑛，图翻式肖格刀成。不为周举还周史，底论父辛及父庚。取血启毛备阳气，祭清灌鬯达阴精。南山义与楚茨契，祈谷奉先总在诚。
咏和阗玉桃源图
作者：弘历
朝代：清
体裁：五言律诗

试问源中者，何人非玉人。允堪称太古，讵止避嬴秦。耕凿不知识，往来洽里邻。渔舟还欲返，已自是迷津。
咏和阗玉桃花韘
作者：弘历
朝代：清
体裁：五言律诗

假藉南康岭，依稀婆澹枝。沙磨成韘美，土浸作花蕤。连中非予昔，圆规徒尔为。幸犹马上可，庾句映鞭垂。
咏和阗玉桐阴仕女图
作者：弘历
朝代：清
体裁：五言律诗

相材取碗料，就质琢图形。剩水残山境，桐檐蕉轴庭。女郎相顾问，匠氏运心灵。义重无弃物，嬴他泣楚廷。
咏和阗玉桐阴观泉图
作者：弘历
朝代：清
体裁：七言绝句

不待爨材琴自具，七弦坐听籁阴匀。何须洗濯学元镇，相答声销万斛尘。
咏和阗玉汉兽环方壸
作者：弘历
朝代：清
体裁：古风

迩来和阗玉来多，官贡私售运接轸。专诸巷里工匠纷，争出新样无穷尽。因之玉厄有惜辞，凡涉华嚣概从摈。知不获利渐改为，方壶兹以汉为准。兽琢双耳连以环，既朴以淳纤巧泯。夏商曰尊周曰壶，虽云递降古犹允。返古在兹惧在兹，君人好尚可弗谨。
咏和阗玉汉制龙尾觥石子周身土浸盖数千年物矣相其质不大加追琢命为汉制龙尾觥
作者：弘历
朝代：清
体裁：五言律诗

今觥肖汉制，岂实出炎刘。睟面盎于背，匪商定即周。羊脂内存质，龙尾外加脩。事半功成倍，悟同为学不。
咏和阗玉灞桥觅句图
作者：弘历
朝代：清
体裁：七言绝句

郑家诗思语称新，紫阁黄扉岂出尘。风雪骑驴灞桥上，其人却似玉为人。
咏和阗玉灯檠
作者：弘历
朝代：清
体裁：五言律诗

肖是痕都式，琢仍玉陇珵。承油盘一具，擎蜡干双撑。继照腾金焰，敷光灿玉英。咸宾无远迩，慎德缅王明。
咏和阗玉牛
作者：弘历
朝代：清
体裁：七言绝句

刻作金笼头络就，牟然鸣似应黄钟。回人岂解读南史，写出不羁弘景踪。
咏和阗玉玉兰花插·其一
作者：弘历
朝代：清
体裁：七言绝句

咏玉兰人多拟玉，却看琢玉肖花姿。孰真孰假孰宾主，花与玉原两不知。
咏和阗玉玉兰花插·其二
作者：弘历
朝代：清
体裁：七言绝句

素朵如脂态逼真，岭南原是号迎春。当年题句无心合，定论难穷花史频。
咏和阗玉琢奏凯图三绝句·其一
作者：弘历
朝代：清
体裁：七言绝句

琢玉谁为奏凯图，抑因昔也抑今乎。谠言犹忆舒州句，一将功成万骨枯。
咏和阗玉琢奏凯图三绝句·其三
作者：弘历
朝代：清
体裁：七言绝句

凯成玉陇因贡玉，昔五年今亦五年。地小于前事艰后，依然三捷望心悬。
咏和阗玉琢奏凯图三绝句·其二
作者：弘历
朝代：清
体裁：七言绝句

兴戎作孽彼自取，黩武穷兵我弗为。乃复频逢鸿凯奏，幸于斯更愧于斯。
咏和阗玉璧
作者：弘历
朝代：清
体裁：五言律诗

良质和阗贡，巨材周尺赢。全含水以润，间沁土之精。早厌俗工巧，命为古璧呈。不教拘肉好，恐惜损瑶琼。
咏和阗玉石子
作者：弘历
朝代：清
体裁：古风

一块玉石子，玉水产和阗。囫囵受土浸，盖几千百年。玢璘含绛华，讵同出幽堧。欲以全其真，弗肯付雕镌。絜矩为政方，胥应任天然。
咏和阗玉石室藏书图
作者：弘历
朝代：清
体裁：七言绝句

纤巧由来素不容，玉人述古渐知宗。图成二酉藏书处，辰汉和阗缩地逢。
咏和阗玉碗
作者：弘历
朝代：清
体裁：七言律诗

和阗包贡岁频来，希致如脂中碗材。成器明庭襄大典，掞毫丽句泐奇瑰。无纤瑕亦瑜无掩，有足受斯量有恢。奕叶子孙永保用，赤刀弘璧等珍推。
咏和阗玉碗
作者：弘历
朝代：清
体裁：七言律诗

和阗岁岁贡球琳，相质施工在酌斟。白似羊脂殊饭佐，圆如蟾魄受茶深。荒唐那藉少君识，俊逸真宜太白吟。宇拓疆开宁此为，人归天与倍予钦。
咏和阗玉碗
作者：弘历
朝代：清
体裁：七言律诗

和阗捞玉春秋贡，相质因材琢碗成。五色自当白居首，围量正合尺犹赢。铭觞可例食自杖，攲器虽非注戒盈。琥珀兰陵从未试，明廷晋用乳茶擎。
咏和阗玉竹林七贤图
作者：弘历
朝代：清
体裁：七言绝句

宾主何须分不分，琳琅丛里总微醺。别峰二客如相隔，隐寓颜家咏五君。
咏和阗玉茶碗
作者：弘历
朝代：清
体裁：七言律诗

中碗材赢中爵加，用非盛酒用盛茶。调神真是有馀润，比德更称无点瑕。汉史快心异玉局，明廷襄典类琅琊。和阗岁贡兹成例，天宝龙光羾物华。
咏和阗玉荷叶洗
作者：弘历
朝代：清
体裁：古风

向谓土浸率古器，今始识有阴阳异。阴土浸实出佳城，阳土浸自和阗至。皮相华斑乃若同，入骨阳浅阴深致。是洗初视疑炎刘，旋思彼代无斯制。固知转鬻由和阗，捐玉何妨存此意。荷叶荷花成一束，叶大如承水浆翠。淡黄片片皴其表，又似经霜将破碎。古人格物或遗兹，吟用长言识其备。
咏和阗玉蟠夔壶
作者：弘历
朝代：清
体裁：五言律诗

品贡和阗宝，形模博古图。连环两耳贯，通体密纹铺。攻错咏宵雅，直方训大夫。旅獒读一再，憪若每惭吾。
咏和阗玉蟠螭壶
作者：弘历
朝代：清
体裁：五言律诗

琢玉作今器，范铜取古型。俗嫌时世样，雅重考工经。虽匪金银错，依然螭象形。酒浆原弗贮，祇备插花馨。
咏和阗玉观泉图
作者：弘历
朝代：清
体裁：七言律诗

玉厄向来已咏辞，玉工遂有改弦为。危乎上之所好恶，速矣下斯成倡随。相质高山流水处，图成清听静观时。抱琴童子何迟至，欲趁会心一写之。
咏和阗玉观泉图
作者：弘历
朝代：清
体裁：七言绝句

玉厄曾经辟俗工，成图佼佼见佣中。飞流仰眺意不尽，欲过石桥源更穷。
咏和阗玉观泉图
作者：弘历
朝代：清
体裁：七言绝句

移风颇有玉工俦，俗样改为图画售。高士厜㕒骋望处，飞泉真是玉为流。
咏和阗玉谷璧
作者：弘历
朝代：清
体裁：五言律诗

谷璧今无用，存羊爱礼宜。嘉兹孚尹质，肯付俗工为。祈岁义堪寓，寸阴竞并思。嫌存琢刻迹，会有抚平时。
咏和阗玉镂三笑图
作者：弘历
朝代：清
体裁：七言律诗

惠远庐山遁迹时，陆陶恰与契心期。三人溪畔原无意，一虎山中似有知。琢玉写图图肖彼，过桥传笑笑伊谁。辩才坡老于龙井，一甚宁当复再之。
咏和阗玉镂周蟠螭壶
作者：弘历
朝代：清
体裁：七言律诗

今玉抡材仿古为，双环连耳簇蟠螭。天然体钜高踰尺，人巧工深圆中规。讵必遥同钟鼎识，端知远胜夏商贻。包来禹贡曾无见，一以欣而一愧之。
咏和阗玉镂平山堂图
作者：弘历
朝代：清
体裁：五言律诗

第一古山堂，名因郡守芳。南巡曾屡到，春景得吟偿。琢璞形全似，倾葵忆不忘。其人如玉者，祗合属欧阳。
咏和阗玉镂携琴谱松图小景
作者：弘历
朝代：清
体裁：七言绝句

松下幽轩风入频，携琴试谱过溪滨。渠宁高士如裴楷，便是奚僮也玉人。
咏和阗玉雷纹豆
作者：弘历
朝代：清
体裁：五言律诗

商家以玉豆，周代有雷纹。用琢和阗质，如歌小雅文。五三养老度，黍稷荐神芬。于事不师古，曾闻匪说闻。
咏和阗玉韘
作者：弘历
朝代：清
体裁：五言律诗

璧圭题夥见，决韘咏希闻。儒士多轻武，熙朝率重文。敢因家法懈，犹自猎场勤。步射则久置，思之略愧云。
咏和阗玉飞龙如意
作者：弘历
朝代：清
体裁：五言律诗

如意如何训，盖如声气同。应求无待召，契合有相融。琢玉质方称，为龙理可通。玩占乾九五，利见慎吾躬。
咏和阗玉饕餮尊
作者：弘历
朝代：清
体裁：七言绝句

饕餮为尊古具图，戒贪饮食义深乎。设如不胫问斯器，于意还当有惭无。
咏和阗玉饕餮觚
作者：弘历
朝代：清
体裁：五言律诗

和阗贡美玉，量质制成觚。无取俗时样，教摹博古图。圜方品殊矣，饕餮戒存夫。久弗为饮器，簪花佐咏娱。
咏和阗玉饕餮觚
作者：弘历
朝代：清
体裁：五言律诗

精琢和阗玉，宛成饕餮觚。法图述姬室，巧制异痕都。象戒贪多者，名兼饮少夫。今惟插花用，似彼两无须。
咏和阗玉香山九老图
作者：弘历
朝代：清
体裁：七言绝句

盛事乐天举会昌，琢追似胜画图详。须眉生动人真玉，峰岭高低山果香。
咏和阗玉骊龙守珠瓶
作者：弘历
朝代：清
体裁：七言绝句

捞取和阗盈尺姿，他山石错玉人为。一珠径寸骊龙护，守口如瓶意寓兹。
咏和阗玉龙尾觥
作者：弘历
朝代：清
体裁：古风

和阗之玉产玉河，回人捞贡如赋科。颇有捞所弗到处，地辟岁受土浸多。偶一得乃最珍异，较与汉玉犹为过。弗付俗工刻新样，式取龙尾俾琢磨。质之汉器无差别，瓯研亚旅宜吟哦。恶旨有戒谢�醁，簪芳可爱翩婆娑。因材赋物全厥美，用人视此能乎么。
咏和阗玉龙尾觥
作者：弘历
朝代：清
体裁：七言律诗

玉垄河中产玉英，绛云千载晕含精。土华宛可就本质，血浸知非有定评。傅说言惟在师古，相如智谩拟存城。云龙北斗韩文后，谁不云然是汉觥。
咏和阗玉龙尾觥
作者：弘历
朝代：清
体裁：七言律诗

玉河产玉胜山玉，土气兼含水气精。质是羊脂和氏璧，制为龙尾汉时觥。炎刘物亦岂真胜，虎豹鞟应漫致评。俗式祗今益滋矣，还淳师古每廑情。
咏和阗玉龙尾觥
作者：弘历
朝代：清
体裁：七言绝句

相质琢成龙尾觥，通身土锈似云卿。不教俗手为新样，玩物仍存师古情。
咏和阗玉龙尾觥
作者：弘历
朝代：清
体裁：古风

龙尾觥自三代有，称之曰汉传人口。开辟来即有和阗，较之炎汉诚更久。和阗虽无觥之名，玉自遥年土气受。留其土华凿为觥，何异商尊及周卣。五升七升奚必拘，刻木讵如刻琼玖。俗工时样不可穷，入目翻怜为玉咎。欲引之古返厥初，居然老工制精琇。宋绿楚白乃云仍，赤刀大训堪朋友。对斯穆然既怃然，器易反古世能否。
咏和阗白玉云虬璧
作者：弘历
朝代：清
体裁：七言绝句

规圆九寸白如脂，万里和阗土浸披。不令苏工逞新样，云虬古璧仿为之。
咏和阗白玉双耳素瓶
作者：弘历
朝代：清
体裁：七言律诗

质是羊脂采是晁，和阗驿递羾中朝。祇如秷秸纳禹贡，遂令形模仿宋窑。穿耳贯绳便携挈，虚心贮卉越飘萧。量来盈尺全其素，琢则必资弗巧雕。
咏和阗白玉如意
作者：弘历
朝代：清
体裁：五言律诗

处处座之傍，率陈如意常。虽图语告吉，艰致兆频祥。比似羊脂洁，较于周尺长。指挥忆李氏，略愧在閒房。
咏和阗白玉如意
作者：弘历
朝代：清
体裁：五言律诗

玉虽具五色，自以白为珍。讵是丝堪染，况非土与陈。指挥代言语，兴息惬精神。意者心之发，能澄发所因。
咏和阗白玉碗
作者：弘历
朝代：清
体裁：七言律诗

和阗贡玉多无数，择质兼之择品良。碗则大为盂则小，仁言圆胜义言方。可仪人物德诚美，不掩瑜瑕说更长。棐几旅獒原在侧，对惟怵惕自惭惶。
咏和阗白玉碗
作者：弘历
朝代：清
体裁：五言律诗

水磨天方巧，专诸未足论。输诚从远域，向礼佐临轩。看去有花叶，抚来无迹痕。虽云酬厚往，召诫意恒存。
咏和阗白玉碗
作者：弘历
朝代：清
体裁：五言排律

酪浆煮牛乳，玉碗拟羊脂。御殿威仪赞，赐茶恩惠施。子雍曾有誉，鸿渐未容知。论彼虽清矣，方斯不中之。巨材实艰致，良匠命精追。读史浮大白，戒甘我弗为。
咏和阗盈尺璧
作者：弘历
朝代：清
体裁：古风

周尺尺有馀，今尺犹欠寸。今度赢于古，其故殊难问。盖古尚简约，黄钟定无紊。今乃期获多，分寸争利进。斯璧逾周尺，宝月辉圆晕。德贞不匿瑕，质美原胜瑨。泣献岂藉卞，完归谩拟蔺。琢磨祛时样，师古遵说训。宁渠在器哉，三代风惭逊。
咏和阗绿玉方壶
作者：弘历
朝代：清
体裁：五言律诗

和阗羾绿玉，量质琢方壶。可谓美中美，谁訾觚不觚。羊脂虽逊素，韭叶亦堪图。屡咏多何必，惟应增愧乎。
咏和阗绿玉璧
作者：弘历
朝代：清
体裁：五言律诗

玉河恒贡玉，中璧致艰之。正复盈周尺，原堪匹汉时。质呈韭色润，纹列谷形弥。不比他琼玖，祈年重在兹。
咏和阗绿玉百兽豆
作者：弘历
朝代：清
体裁：古风

和阗绿玉中为豆，命工追琢成百兽。四足双翼无不有，奇形诡状难穷究。较之夏楬胜其质，等以商玉如其旧。式取西清周代图，想厕笾左俎之右。意存复古去华嚣，鄙哉时样今犹富。
咏和阗绿玉龙头龙尾觥
作者：弘历
朝代：清
体裁：七言律诗

和阗包贡春秋至，呈瑞那论占德星。肯付劣工成俗样，原多古式仿前型。嫩葱细韭同为色，捲尾昂头全具形。制器每教弗孤质，作人絜矩不遑宁。
咏和阗绿玉龙尾觥
作者：弘历
朝代：清
体裁：七言律诗

俗手好翻新样奇，顿教琼玖价增卑。和阗绿玉捞河得，龙尾翠觥俾古师。制以三年弗欲速，徵之五德信无遗。良材韭叶非揠助，絜矩菁莪或亦宜。
咏和阗观泉玉韘
作者：弘历
朝代：清
体裁：五言律诗

坐石复临流，观澜术有由。盈科而后进，逝者孰能留。或立隔溪问，于心悟旨不。离弦试看箭，是道契头头。
咏和阗谷璧
作者：弘历
朝代：清
体裁：五言律诗

圆广周尺突，围三今度同。兆和瑑居外，肉与好为中。量质作新器，求师述古风。专诸多巧匠，无可用精工。
咏和阗镂玉屏二首 其一 和阗采玉
作者：弘历
朝代：清
体裁：七言绝句

富产玉河匪中国，古今疆索岂相殊。春秋包贡如纳铚，应物风诗想像夫。
咏和阗镂玉屏二首 其二 荆江入剡
作者：弘历
朝代：清
体裁：七言绝句

桅竿五两布帆悬，崖树江枫送客船。粉本问从何处得，玉人云是李青莲。
咏和阗青玉双环瓶
作者：弘历
朝代：清
体裁：五言律诗

琢是和阗玉，肖惟脩内形。如脂虽逊白，比黛尚馀青。具耳堪提挈，采花贮馥馨。设思守口喻，五字当镌铭。
咏哥窑双耳瓶
作者：弘历
朝代：清
体裁：七言绝句

百圾虽纷抚则平，处州陶实出难兄。一般朴质称珍重，那识精工宣与成。
咏哥窑周素尊
作者：弘历
朝代：清
体裁：七言律诗

素尊久弗泛流霞，古质天然朴不华。馀有冰纹成杂组，更无火色混真嘉。铸兮式取姬周代，陶也器贻赵宋家。罢插时花插湘管，可知湘管也生花。
咏哥窑垆
作者：弘历
朝代：清
体裁：五言律诗

伊谁换夕薰，香讶至今闻。制自崇鱼耳，色犹缬鳝纹。本来无火气，却似有云氲。辨见八还毕，鼻根何处分。
咏哥窑垆
作者：弘历
朝代：清
体裁：五言律诗

鱼耳边傍稳，铁钉足底呈。淡然消火气，穆若葆神情。窑则代传宋，匠斯名纪生。设如分次第，可识出难兄。
咏哥窑垆二首·其一
作者：弘历
朝代：清
体裁：七言绝句

考工不入市之器，岁久兹为席上珍。古丙乎而今甲矣，絜其品格有如人。
咏哥窑垆二首·其二
作者：弘历
朝代：清
体裁：七言绝句

弟陶色美兄色淡，火候短长偶一朝。百圾浅纹微薜暴，也称佳玩实哥窑。
咏哥窑炉
作者：弘历
朝代：清
体裁：五言律诗

宋器无多巧，大都炉与瓶。妙香欣此爇，忘嗅有馀馨。提拾资双耳，丁星承六钉。由来绛土色，谓铁误为听。
咏哥窑瓷枕
作者：弘历
朝代：清
体裁：五言律诗

瓷枕出何代，哥哥类董窑。金丝铺荇藻，铁足节箛篍。文并楠榴重，珍非翡翠浇。赠宜漆园吏，梦蝶恣逍遥。
咏哥窑盘
作者：弘历
朝代：清
体裁：七言绝句

花分六出尺径围，古色穆然火色微。虽是难为兄所造，即今匹比亦应稀。
咏哥窑盘子
作者：弘历
朝代：清
体裁：六言诗

六出微分花瓣，一圆仍具月形。器固逊于难弟，果亦贮其宁馨。碎纹纷缬鳝血，全体却隐螺青。嗟彼古时次品，今为珍玩晨星。
咏哥窑盘子
作者：弘历
朝代：清
体裁：七言绝句

处郡章家弟与兄，弟陶纯美较兄精。春风堂不观随笔，那识哥窑所得名。
咏哥窑盘子
作者：弘历
朝代：清
体裁：七言绝句

色暗纹彰质未轻，哥窑因此得称名。雅如法护僧弥矣，生一居然畏后生。
咏哥窑葵花碗
作者：弘历
朝代：清
体裁：五言律诗

哥窑百圾破，铁足独称珍。恰似标坏相，而能完谧神。宣成后精巧，柴李昔清淳。此是酌中者，休论器尚新。
咏哥窑葵花碗
作者：弘历
朝代：清
体裁：五言律诗

碗作葵花式，应存向日情。依然出宋代，却可辨难兄。火色泯无迹，釉光注未平。器珍原以旧，新必致訾评。
咏哥窑葵花碗
作者：弘历
朝代：清
体裁：七言绝句

纯青虽觉逊官窑，碗肖葵花意独超。义叶河图宜贮水，爱他生一有名标。
咏哥窑葵花碗
作者：弘历
朝代：清
体裁：五言律诗

越器非出越，处州生一陶。已曾标甲第，可以赠词曹。苏子分犹忆，卢家兴过豪。倾阳如有喻，饥渴念民劳。
咏唐回纥錽银四喜壶
作者：弘历
朝代：清
体裁：古风

曾咏回铜㗶噜篘，天方古器羾京都。即今錽银四喜壶，却是唐代来者乎。尔时蒲萄宫喂肉，中国兵威或弗足。借彼之力因成功，郭相成王辱不辱。入土年久青绿斑，摩挲犹认前朝艰。长吟吊古非诩已，保泰惟殷方寸间。
咏唐时回铜器
作者：弘历
朝代：清
体裁：七言律诗

不是辛尊与启匜，考时应入李唐时。缠头回鹘人斯用，喂肉葡萄宫所遗。噶爱旁行粗可识，冰斯古籀岂咸知。迁其重器兹先兆，伫待俘来罢远师。
咏唐素瓶
作者：弘历
朝代：清
体裁：七言绝句

楞伽瓶似楞伽绘，净水吉祥翻法华。独忆文皇赐大亮，千年拟出懿公家。
咏商铜如意
作者：弘历
朝代：清
体裁：七言绝句

一柄曲拳代谈者，璘玢古色错金银。谁知子氏犹尚质，已有欣于如意人。
咏嘉窑娃娃杯
作者：弘历
朝代：清
体裁：五言律诗

脱胎始永乐，历代制增佳。秘器见嘉靖，閒庭戏众娃。传神有独巧，抚手称精揩。五字非玩物，兴予少者怀。
咏嘉靖雕漆三星盒
作者：弘历
朝代：清
体裁：七言律诗

三星像设致虔禋，寓意还教作器陈。福禄寿原修为已，正刚柔那乂勤民。贪婪岂复问奸相，政令大都付椓人。咏物由来堪论世，戒之宁在果园珍。
咏嘉靖雕漆盘
作者：弘历
朝代：清
体裁：七言绝句

雕盘精记几层牢，想为醮坛叠置高。可笑尔时称瑞者，鹿生子与获仙桃。
咏嘉靖雕漆碗
作者：弘历
朝代：清
体裁：五言律诗

刻镂尽精奇，皇坛乃用之。断纹虽旧泯，完器至今贻。翔翥二灵卫，琳琅七宝披。青词谁所撰，多半出分宜。
咏嘉靖雕漆碗
作者：弘历
朝代：清
体裁：七言律诗

果园精品剔朱红，嘉靖相承永乐同。梓氏髹人各呈技，捎当捲素递施工。跻堂略寓称觥意，或跃原包利见中。设使㿻圆凛切已，脩斋当日岂钦崇。
咏嘉靖雕漆福字盒
作者：弘历
朝代：清
体裁：七言律诗

犹是果园旧制贻，增华匠氏骋新奇。细雕全泯斧刀迹，巧写如赢图画披。凤舞龙飞势夭矫，花敷藻茜挺葳蕤。簇成福字醮坛用，却忘乎嵩窃福为。
咏嘉靖雕漆茶盘
作者：弘历
朝代：清
体裁：七言绝句

果园秘制刻雕精，破闷偏宜茗碗擎。何必宣成寻旧器，越窑新样煮三清。
咏嘉靖雕漆飞龙盒
作者：弘历
朝代：清
体裁：七言律诗

厂漆精工出果园，希珍二百岁馀存。剔朱宛见飞龙逴，衬绿还看渤海翻。高下徒知列天地，刚柔未识叶乾坤。羲经泰否明标卦，不学从来有昔言。
咏四时 其一 春
作者：弘历
朝代：清
体裁：七言绝句

乾则为元常则仁，于时居首则称春。体斯赋物生生意，宜在奉天司化人。
咏四时 其三 秋
作者：弘历
朝代：清
体裁：七言绝句

云閒天澹古今情，振郁纾陶气最清。同庆西成农务毕，木兰麌鹿听呦鸣。
咏四时 其二 夏
作者：弘历
朝代：清
体裁：七言绝句

绿重红稀曷有常，朱明长养祝融方。农夫炙背真称苦，殷愿惟时若雨旸。
咏四时 其四 冬
作者：弘历
朝代：清
体裁：七言绝句

刚欣瑞雪虑祁寒，一刻寸心有万端。谁谓为君作威福，思艰图易敢遑安。
咏四景 其一 耕
作者：弘历
朝代：清
体裁：七言绝句

力农还赖雨旸时，宵旰祈年首敬思。绘景漫疑先于读，研田知亦重乎兹。
咏四景 其三 渔
作者：弘历
朝代：清
体裁：七言绝句

集网虽传杜诗矣，不纲实异鲁论夫。齐民生计听之耳，道德安能概禁乎。
咏四景 其二 读
作者：弘历
朝代：清
体裁：七言绝句

负郭三家亦号村，老翁坐以课儿孙。不裘童子鞠躬对，可识由来古道存。
咏四景 其四 樵
作者：弘历
朝代：清
体裁：七言绝句

荷担犹忆响丁丁，独步宁关求友声。一例斧斤入山者，缘何翁子特传名。
咏四灵 其一 麟
作者：弘历
朝代：清
体裁：七言绝句

闻说仁斯薮可致，虚传斗则日无光。十三年内五十见，何乃多乎笑汉章。
咏四灵 其一 麟
作者：弘历
朝代：清
体裁：七言绝句

麇身马足谁传像，扶幼养绥孰识声。祥不祥因圣人定，昌黎作解义犹精。
咏四灵 其三 龟
作者：弘历
朝代：清
体裁：七言绝句

兆策无遗七十钻，却何能避豫且患。漆园见此羡曳尾，不顾王招持钓竿。
咏四灵 其三 龟
作者：弘历
朝代：清
体裁：七言绝句

养气含神固不虚，先知昭兆那胜书。庙堂之上藏巾笥，曳尾涂中自弗如。
咏四灵 其二 凤
作者：弘历
朝代：清
体裁：七言绝句

仪箫舞磬瑞称久，六象九苞德以彰。宣圣犹然叹不至，国安谁曰好文翔。
咏四灵 其二 凤
作者：弘历
朝代：清
体裁：七言绝句

尧舜时称治世符，钦明浚哲系斯乎。百三十见汉章帝，以是为祥莫若无。
咏四灵 其四 龙
作者：弘历
朝代：清
体裁：七言绝句

神变云从佐化权，为霖施溥利农田。法经行健象君德，敢不时乘励体乾。
咏四灵 其四 龙
作者：弘历
朝代：清
体裁：七言绝句

鳞属之中神莫如，云从雨施利耰锄。未臻作则心天地，为畜安能不淰鱼。
咏回铜㗶噜篘器叠去岁避暑山庄咏唐时回铜器韵
作者：弘历
朝代：清
体裁：七言律诗

老将行间名久标，援师深入从票姚。铺敦纵已占三捷，矍铄不期丧一朝。杜牧悲曾讥点笔，孟明壮讵肯回桡。最怜来歙临终际，强起犹虞众志摇。
咏土尔扈特汗渥巴锡所进匙叉匕首
作者：弘历
朝代：清
体裁：七言律诗

畏吾都护换回京，渥巴锡汗亲送行。吁以请安忱悃达，先之微物两三呈。有救堪佐漆几用，无垢都教皮匣盛。岂是大官偏少此，成诗缘识远人诚。
咏均窑双耳瓶
作者：弘历
朝代：清
体裁：七言绝句

耳双穿组提携便，脩内当时位置宜。欲问宣和精物理，达聪虞训可曾思。
咏均窑水盂
作者：弘历
朝代：清
体裁：七言律诗

修内遗来六百年，喜他脆器尚完全。况非髺垦不入市，却是清真可设筵。讵必古时无碗制，由来君道重孟圆。细纹如拟冰之裂，在玉壶中可并肩。
咏塞上达兰海兰松木皮笔筒用旧题韵
作者：弘历
朝代：清
体裁：古风

雁塞奇木无不有，海兰亦得同名松。樵苏不到历贤劫，老龙鳞甲含烟浓。渺予无德御中外，所藉馀业致混同。守在四夷吾夙志，干戈绝域息战攻。缮兹守禦备无患，薄遣戍卒更番重。戍回或致是笔室，虬枝想像碧荫崇。毛颖特立伴清咏，墨池霏润雀台铜。昔曾获此木笔格，未知其肤知其中。是物云即削皮为，文如碧水含微风。拘墟妄分体内外，辞林漫忆山葱珑。由来朴物尽可玩，志求奇巧将焉穷。
咏塞提卜阿勒第所贡和阗玉笔砚匣
作者：弘历
朝代：清
体裁：五言律诗

巧琢和阗玉，四藏宛具中。虽非贵异物，实乃表丹衷。镌字颇相似，排文却不通。鉴诚与笑纳，亦以畅文风。
咏壶卢合子
作者：弘历
朝代：清
体裁：七言律诗

悬瓠何尝有定容，规之成器在陶镕。外模设矣得由已，中道立而能者从。绎义有符铸人法，摛词无匪慕前踪。苑丞种出呈盘覆，贮水沉堪佐静供。
咏壶卢器
作者：弘历
朝代：清
体裁：五言律诗

累在栗薪烝，陶人岂藉凭。玉成原有自，瓠落又何曾。纳约传遗制，随圆泯锐棱。爱兹淳朴器，更切木从绳。
咏壶卢瓶
作者：弘历
朝代：清
体裁：七言律诗

壶卢模器始康熙，苑监相承法种之。胜木从绳无斧凿，肖金在冶有垆锤。明雕漆异果园局，宋制磁赢修内司。踵事则然增华否，慎言敦朴每廑思。
咏壶卢瓶
作者：弘历
朝代：清
体裁：七言律诗

幸谢蒸鹅佐脱粟，却成槌纸得全壶。囫囵弗藉范而范，沕穆何妨觚不觚。学士漫嗤画依样，陶人那问铸从模。无烦贮水安铜胆，随意閒花簪几株。
咏壶卢瓶
作者：弘历
朝代：清
体裁：七言绝句

碗盘富有印成模，似此花瓶新样殊。大小壶卢连蔓缀，物毋忘本若斯夫。
咏天然木如意
作者：弘历
朝代：清
体裁：五言律诗

白质黑其皮，英华灿一枝。分明如可别，曲直不相离。文理通身致，天花四座披。柄檀将朵玉，未免涉瑰奇。
咏天鹿玉砚
作者：弘历
朝代：清
体裁：五言律诗

范铜肖天鹿，琢玉作陶泓。祇以静为用，宁称制特精。楚庭无藉献，文苑共腾英。设赠刘子政，青藜欲让明。
咏天鹿锦
作者：弘历
朝代：清
体裁：五言律诗

六币琮惟锦，古哉周礼陈。赋曾闻庾氏，束可见吴人。贉首贻兹制，具端羞彼彬。香光选佛类，装卷表精神。
咏太极砚
作者：弘历
朝代：清
体裁：五言律诗

太极初无物，两仪有是生。名诠著茂叔，妙义寓陶泓。高眼墨池表，方城石理庚。不愁真砚坏，玉局语尤精。
咏如意
作者：弘历
朝代：清
体裁：古风

屡有如意咏，兹复思其义。意盖近乎情，同为性之次。性固无不善，情乃善恶厕。习远使之然，可轻言如意。如善得佳朋，如恶非美事。告欲如意者，致知圣经备。
咏如意
作者：弘历
朝代：清
体裁：五言律诗

心澄何所事，腕动尽相随。雅合谈元执，那堪临阵麾。檀称香是体，玉以德为仪。有愿皆能遂，余心惧在兹。
咏如意
作者：弘历
朝代：清
体裁：七言绝句

无所违蕲意所如，手持如意更思予。鲁论自幼曾熟读，不善莫违应惕诸。
咏姜夔紫端七星砚
作者：弘历
朝代：清
体裁：七言绝句

鹆眼恰存七柱看，墨卿滴露助文澜。宋明珍此多名士，北斗其人谁似韩。
咏宋做玉炉顶
作者：弘历
朝代：清
体裁：七言绝句

谈元对坐两高士，玉写风姿炉顶陈。刻画为图斯鼻祖，后人端是让前人。
咏宋元符虢州澄泥砚
作者：弘历
朝代：清
体裁：七言绝句

唐代澄泥出虢州，元符题识尚堪求。伊人宁渠誇博古，触恶应知实有猷。
咏宋哥窑蟾蜍砚
作者：弘历
朝代：清
体裁：七言绝句

书滴曾闻汉广川，翻然为砚永其年。若论生一陶成物，自合挥毫兴涌泉。
咏宋均窑砚
作者：弘历
朝代：清
体裁：五言律诗

越器曾希见，宋窑今始题。石堪匹老洞，磁本是澄泥。磨已兴云蔚，呵如带露凄。文房珍别品，苏语漫须提。
咏宋官窑三登方壶
作者：弘历
朝代：清
体裁：五言律诗

周制方圜异，宋陶苦窳非。那稽晋唐远，难辨越邢微。类玉还无玷，澄泥更有辉。三登如叶兆，庶惬小民依。
咏宋官窑八方瓶
作者：弘历
朝代：清
体裁：五言律诗

邵局仿东京，官窑因得名。兼隅同卦列，守口匹如城。可以事观世，盖云瓶寓平。尔时南北判，何谓八方并。
咏宋定窑乳槌瓶
作者：弘历
朝代：清
体裁：七言绝句

定州久矣无陶灶，纪载千年那易详。尔日颇嫌饶火气，此时早觉泯光芒。
咏宋时白玉桃杯三首·其一
作者：弘历
朝代：清
体裁：七言绝句

瑶池桃式峚山琳，泛索宣馀御酒斟。共醉浣溪亭上月，风霜五国那萦心。
咏宋时白玉桃杯三首·其三
作者：弘历
朝代：清
体裁：七言绝句

典守中人久弆存，明明考据见江村。荆凡总属云烟幻，笑我无端此缀言。
咏宋时白玉桃杯三首·其二
作者：弘历
朝代：清
体裁：七言绝句

解遗钩绦翻种祸，他人献盏识忠臣。腹心奚待案无验，贝锦由来咏寺人。
咏宋澄泥五岳真形砚
作者：弘历
朝代：清
体裁：五言律诗

澄以泥为质，坚如璊作形。气呵珠吐润，露滴墨霏馨。五岳真传岳，六经未见经。祗宜赠逸少，抢笔写黄庭。
咏宋澄泥凤镜砚
作者：弘历
朝代：清
体裁：七言绝句

唐时佳话宋时制，镜古依然见已宜。合赠舍人贾至矣，凤毛池上用为仪。
咏宋澄泥天池砚
作者：弘历
朝代：清
体裁：七言绝句

王扶泥砚属文同，岁久铮铮声作铜。我为陶泓贺得所，常供和墨写筠丛。
咏宋澄泥虎符砚
作者：弘历
朝代：清
体裁：七言绝句

式为兵符形似虎，意寓炳文济其武。坡云磨瓮可供书，奚必陶泓稡尔许。
咏宋澄泥虎符砚
作者：弘历
朝代：清
体裁：古风

虎符本以调军马，肖形澄泥出精冶。岁逾数百泥似铜，戛作铜声青绿赭。墨锈斑斓馀古香，磨而不磷佐儒雅。试问持赠宜何人，倚马能书露布者。
咏宋澄泥蟠夔石渠砚
作者：弘历
朝代：清
体裁：七言绝句

吕叟应曾煅制来，夔为蟠以玉为胎。石渠天禄人争羡，谁果不孤视草台。
咏宋瓷枕
作者：弘历
朝代：清
体裁：五言律诗

修内当时秘，千年制朴淳。通身辞火气，彻体蕴精神。木以阳城重，玉非荆国珍。不须更鼓响，防值碎椎人。
咏宋瓷枕
作者：弘历
朝代：清
体裁：五言律诗

埏氏初凝土，陶人为凿坏。千年火气尽，一晌黑甜来。金玉徒奢制，松榴逊朴材。谁云碍稳寐，藉可至蓬莱。
咏宋端云龙九九砚
作者：弘历
朝代：清
体裁：古风

石出旧坑六百年，坚以为质致为理。墨池容容蔚瑞云，隐现骊龙率九子。覆手柱亦九十九，各各鸲眼活如视。作者真具深意焉，乾元用九戒其始。黄钟数亦在兹乎，绨几研朱钦妙旨。
咏宋端石七星斫
作者：弘历
朝代：清
体裁：七言绝句

隆池铭语三桥识，一乐百枚兴涌泉。设以为文方北斗，昌黎境诣岂轻肩。
咏宋端石三十六洞天砚
作者：弘历
朝代：清
体裁：七言绝句

端溪古石宋时制，式是玉堂翰苑珍。意寓洞天三十六，伊人应厌利名人。
咏宋端石仿唐石渠砚
作者：弘历
朝代：清
体裁：七言绝句

石渠唐砚贮西清，赵宋端溪此仿成。虽曰文房聚所好，欲因题句辄惭生。
咏宋端石兰亭砚
作者：弘历
朝代：清
体裁：古风

宋时端溪已艰致，刻绘兰亭更韵事。山庄获一已为珍，侵寻逮此凡有四。物聚所好好因文，玩役耳目究增愧。依然墨池坐右军，恧此濡毫以作字。
咏宋端石海天旭日砚
作者：弘历
朝代：清
体裁：七言绝句

海天旭日乍升初，爝火珠光耀则虚。寄语纬萧休攫取，骊龙双眼正晶如。
咏宋端砚
作者：弘历
朝代：清
体裁：五言律诗

天池一月印，空宇众星攒。爝火宁相比，陶泓永得完。依然北朝宋，真出老坑端。清伴文房暇，摛辞惬染翰。
咏宋龙泉无当尊
作者：弘历
朝代：清
体裁：七言律诗

忆经无当咏宣窑，谁识龙泉肖宋朝。铁足周围非半器，弦纹层叠在中腰。玉卮漏水诮恒凛，铜胆插花韵自饶。屡见旧瓷屡有什，愧哉太保训曾昭。
咏官窑三登壶
作者：弘历
朝代：清
体裁：五言律诗

中矩还微椭，形标中稔呈。志希可能遂，手举不期轻。再化曾子拟，六飞王判萦。筹遗九年食，敢懈寸心诚。
咏官窑三登瓶
作者：弘历
朝代：清
体裁：五言律诗

修内成秘器，年陈陶气澄。那馀下策火，祗裂细文冰。葆有精神足，疵无髺垦曾。耤回閒玩古，即物祝三登。
咏官窑三足洗
作者：弘历
朝代：清
体裁：七言绝句

紫土陶成铁足三，寓言得一此中函。易辞本契退藏理，宋诏胡誇切事谈。
咏官窑两耳壶
作者：弘历
朝代：清
体裁：五言律诗

耳贯非俗制，口圜略椭形。有冰纹缕缕，无火气冥冥。较昔觉微大，成双果是灵。丰城宁让剑，邵局此遗型。
咏官窑两耳壶·其一
作者：弘历
朝代：清
体裁：七言绝句

底论越州及汝州，朴无矩度有神遒。恰同高士倪迂画，不以工求以韵求。
咏官窑两耳壶·其二
作者：弘历
朝代：清
体裁：七言绝句

合姬茄袋品原崇，古式浑疑商铸铜。近代宣成非不美，惜如文体递精工。
咏官窑乳耳炉
作者：弘历
朝代：清
体裁：五言律诗

质坚色滋润，三足铁钉承。乳突疑流汁，耳冲可系绳。千年火气泯，一缕篆烟凝。底用参鼻观，居然入定僧。
咏官窑五弦瓶
作者：弘历
朝代：清
体裁：七言绝句

火气全无釉气滋，制从脩内赵家司。五弦妥贴榴花插，正是薰风解阜时。
咏官窑八方瓶
作者：弘历
朝代：清
体裁：五言律诗

陶成缅赵宋，阅几百年深。不辨仁兮哲，可怜徽与钦。器存因论世，物玩莫忘箴。当底原标甲，品题获我心。
咏官窑净瓶
作者：弘历
朝代：清
体裁：七言绝句

生二陶成修内司，全消火气葆光滋。珠林秘殿常曾见，大士普门手所持。
咏官窑双弦小瓶
作者：弘历
朝代：清
体裁：七言绝句

宋时窑器至今存，围颈双弦朴可扪。设以苏诗喻大小，不希廉折爱春温。
咏官窑双管瓶
作者：弘历
朝代：清
体裁：七言律诗

李唐越器久称无，赵宋官窑珍以孤。色自粉青泯火气，纹犹鳝血裂冰肤。摩挲真是朴之朴，咏叹仍非觚不觚。合赠何人合长吉，簪花得句负奚奴。
咏官窑双耳小壶
作者：弘历
朝代：清
体裁：七言绝句

式仿炎刘成赵宋，用圜旅食士相宜。设沦瓦器昆吾作，实近名诚埙与篪。
咏官窑双耳小瓶
作者：弘历
朝代：清
体裁：七言律诗

修内精陶因号官，淡青细圾满身盘。却无髺垦诚全璧，为想重宣伴上阑。且以耳双提则便，奚妨口一守之难。随时随物堪穷理，寓意长吟作静观。
咏官窑双耳瓶
作者：弘历
朝代：清
体裁：五言律诗

秘色陶脩内，沈沈火气冥。胫无何以走，耳有不关听。禅客安心定，仙人彻骨青。提携踏花陌，逐步撷芳馨。
咏官窑双耳瓶
作者：弘历
朝代：清
体裁：七言绝句

耳瓶赵宋出官陶，薜暴犹称声价高。贱夥珍希情合是，宣成精器尚吹毛。
咏官窑四弦瓶
作者：弘历
朝代：清
体裁：七言律诗

邵局窑工法政和，惟供御用号官科。四弦纵匪宫商寓，一意应期祥瑞罗。宝露古曾贮有几，晨星今亦见无多。簪花雅称拈毫对，不谢偏欣馥籁过。
咏官窑垆
作者：弘历
朝代：清
体裁：五言律诗

百圾冰纹裂，五钉铁色相。海桑经以久，薜暴亦其常。已是晨星宋，那寻越器唐。墨林斋里物，曾炷六时香。
咏官窑小方瓶
作者：弘历
朝代：清
体裁：七言绝句

中矩折旋略撱之，陶成北宋至今贻。纵微髺垦珍以古，设使新瓷谁顾其。
咏官窑小方瓶
作者：弘历
朝代：清
体裁：五言律诗

官下柴一等，希珍致亦艰。抚无薜暴类，置合砚瓯间。穿耳便携带，澄心伴晏閒。方难圆易治，可以悟身闲。
咏官窑小瓶
作者：弘历
朝代：清
体裁：七言绝句

方撱青瓶六寸许，孔穿双耳系绳长。撷芳携取供吟兴，绝胜奚奴背锦囊。
咏官窑小瓶
作者：弘历
朝代：清
体裁：七言绝句

陶成修内故称官，不谓兄难弟更难。设以簪花论品格，诗中岛瘦与郊寒。
咏官窑方垆
作者：弘历
朝代：清
体裁：古风

陶器如立身，圆易方难为。张禹圆融流，朱云方正持。以此品其第，高下原堪知。磁垆实官窑，成于修内司。尔时蔡与王，较张禹犹差。论器寓论世，用人可弗思。圆瓶已屡见，方者惟见斯。久置檀架间，未咏诚孤其。炷檀烟直上，气求念在兹。
咏官窑方瓶
作者：弘历
朝代：清
体裁：七言律诗

官窑为甲哥窑乙，脩内定评出宋瓷。生一何妨逊生二，献之曾是胜徽之。方难圆易如人品，取美弃瑕亦理宜。置几簪花芳满室，却饶触目引清思。
咏官窑方瓶
作者：弘历
朝代：清
体裁：七言律诗

陈列檀橱不计年，把看古穆越龙泉。吉云入眼讶希矣，七字成吟属偶焉。遇弗遇时为之耳，今斯今念岂徒然。憬如惜复瞿如惧，屈者宁无似此贤。
咏官窑海棠式瓶
作者：弘历
朝代：清
体裁：七言绝句

生二精陶出处州，近千年物拟琳球。设云如式海棠插，花弗合春却合秋。
咏官窑温壶
作者：弘历
朝代：清
体裁：七言绝句

通体纯青缬细纹，用圜旅食古攸闻。难为兄固有其事，生二精陶实出群。
咏官窑瓶
作者：弘历
朝代：清
体裁：七言绝句

当年邵局号为官，轻用民间禁有干。今作市廛私货物，慨然鉴古发清叹。
咏官窑瓶
作者：弘历
朝代：清
体裁：七言绝句

消沉火气葆幽光，清供簪宜称物芳。当日官窑禁外用，岂知庙市货寻常。
咏官窑瓶
作者：弘历
朝代：清
体裁：五言律诗

粉青真上品，鳝血具奇纹。卦义八棱蕴，环形双节分。称珍惟朴素，引趣却华纷。比似宣城巧，椎轮此出群。
咏官窑瓶
作者：弘历
朝代：清
体裁：七言绝句

铁足腰围冰裂纹，宣成踵此失华纷。而今景德翻新样，复古诚知不易云。
咏官窑瓶子
作者：弘历
朝代：清
体裁：五言律诗

修内制瓷瓶，色佳称粉青。净心七字偈，守口四言铭。鸣自轻瓦釜，古当继土硎。珍踰夏商鼎，少贵似晨星。
咏官窑瓶是器微有薜暴然实宋时脩内司物也憬然有思因成此咏
作者：弘历
朝代：清
体裁：古风

古瓷髺垦人亦珍，今窑完善人弗贵。常情大都轻目前，吾于中庸识其义。行为世法言为则，岂非君子三重粹。及其同时远近者，有望不厌以为至。人尚如斯物岂不，宜知惧哉取物譬。
咏官窑瓷盘
作者：弘历
朝代：清
体裁：五言律诗

殿是宋家殿，陶真生氏陶。阅曾海田屡，成以坎离遭。细缬冰纹裂，全沈火气韬。原非赤瑛比，漫虑笑樱桃。
咏官窑盆
作者：弘历
朝代：清
体裁：五言律诗

官窑原出宋，猫食却称唐。越器虽传咏，晨星久尽藏。铁钉犹见质，火气早潜光。净水宜盆手，饲猧真不当。
咏官窑盘
作者：弘历
朝代：清
体裁：七言律诗

虽非髺垦足钉遗，已自为佳今重之。物以少珍有如此，玩当丧志戒惟兹。精评早具辍耕录，创制犹存脩内司。古北秦砖古于是，却谁属目义堪思。
咏官窑盘子
作者：弘历
朝代：清
体裁：五言律诗

周尺将盈尺，宋瓷方是瓷。晨星真可贵，劫火未曾亏。薜㬥宁须议，完全已足奇。穆然陈绨几，独切水圆思。
咏官窑盘子
作者：弘历
朝代：清
体裁：五言律诗

盘子径五寸，如规口面圆。出陶无髺垦，阅世独完全。冰裂纹隐约，铁钉迹属连。底心镌甲字，先得此同然。
咏官窑盘子
作者：弘历
朝代：清
体裁：七言绝句

祗以光芒嫌定州，官窑秘器作珍留。独缘世远称稀见，髺垦仍多入市求。
咏官窑碗
作者：弘历
朝代：清
体裁：古风

唐时越器祗馀名，宋代官窑尚容见。然而一二巳晨星，其间真伪况居半。商周青绿实尚夥，铜坚瓷脆分明辨。是器允成修内司，火气销为水光练。虽无髺垦微薜暴，以少掩玼谁择拣。古不入市今称珍，絜矩唐虞政惭面。
咏官窑碗托子宣窑茗碗
作者：弘历
朝代：清
体裁：五言律诗

托子成于宋，岁陈碗莫寻。宣窑尚堪配，春茗雅宜斟。青拟天蓝蔚，红洵霞赤侵。陶君如有识，谢我善知音。
咏官窑碟子
作者：弘历
朝代：清
体裁：七言绝句

挣钉犹是宋窑遗，冰裂纹存泑水滋。一例凤凰山下土，不经陶鍊孰珍之。
咏官窑碟子
作者：弘历
朝代：清
体裁：七言绝句

铁足冰纹火气蠲，口分六出体规圆。较于瓶斝犹多见，华者脆知朴者坚。
咏官窑碟子二器·其一
作者：弘历
朝代：清
体裁：七言绝句

兄冶为哥弟冶官，同看百圾色青完。可知仲已称胜伯，漫拟太邱举二难。
咏官窑碟子二器·其二
作者：弘历
朝代：清
体裁：七言绝句

坤宁为宋抑为明，总以纯青质过兄。微薜暴原镌甲品，先予重古薄今评。
咏官窑碟子二器永恬居素尚斋向皆各题兹为二首一韵仍各书其室中·其一
作者：弘历
朝代：清
体裁：七言绝句

前后斋居接以廊，高低咫尺近相望。政期恬永心尚素，敬仰圣人示训方。
咏官窑笔筒
作者：弘历
朝代：清
体裁：七言律诗

瓶碗官窑亦恒见，笔筒一握见殊常。宣和书画曾经伴，南渡兵戈幸未亡。火气全消文气蔚，今人如挹古人芳。不安铜胆插花卉，拈笔吟当字字香。
咏官窑筒器
作者：弘历
朝代：清
体裁：七言绝句

品称珍器亦称稀，生二陶成是也非。植笔簪花无不可，一家声应本相依。
咏官窑纸硾瓶·其一
作者：弘历
朝代：清
体裁：七言绝句

邵局由来胜处州，官窑臣庶敢轻留。即今庙市货一二，宋制更谁遵守不。
咏官窑纸硾瓶·其二
作者：弘历
朝代：清
体裁：七言绝句

釉色全消火气鲜，碌青卵白润成瓀。若论纸硾传官式，应与澄心时并传。
咏官窑葵花小盂
作者：弘历
朝代：清
体裁：七言绝句

宣和陶器用功巧，脩内督之奄竖伦。设曰葵花喻忠赤，师成辈岂果其人。
咏官窑葵花盘
作者：弘历
朝代：清
体裁：五言律诗

脩内陶秘器，官窑异外间。难分建隆代，总出凤凰山。葵式全非赭，冰纹半染殷。倾畅如取譬，切已独思艰。
咏官窑贯耳瓶
作者：弘历
朝代：清
体裁：七言律诗

泑气犹滋火气磨，两傍贯耳足穿过。系绳恰称奴僮负，撷蘤偏供诗客哦。李氏奚囊堪伯仲，陆家越器未差讹。如非守口拟致问，把玩曾经阅几多。
咏定瓷娃娃枕
作者：弘历
朝代：清
体裁：五言律诗

定州陶穴精，总角已峥嵘。阅古无火气，葆光有玉英。伏犹曲四体，醒自瞪双睛。怜尔供人寐，已恒寐不成。
咏定瓷娃娃枕
作者：弘历
朝代：清
体裁：七言绝句

荷花荷叶贴腰馣，跪股曲肱睡正酣。作枕却供他人寐，前三三即后三三。
咏定瓷碗
作者：弘历
朝代：清
体裁：七言绝句

簇粉堆花双凤蕤，色惟殷尚朴无奇。侵寻朱氏宣成代，遂有精描五采施。
咏定窑三羊方盂
作者：弘历
朝代：清
体裁：五言律诗

粉定出北宋，花瓷实鲜看。非红宁紫夺，惟白得初完。坤二形堪表，乾三义具观。因思切已戒，敢忘作君难。
咏定窑三羊洗
作者：弘历
朝代：清
体裁：五言律诗

中矩自成方，三羊义寓阳。佳哉开泰运，久矣息寒芒。物每重于后，品知那有常。一时聊寄兴，五字亦成章。
咏定窑凫莲盘
作者：弘历
朝代：清
体裁：五言律诗

定州今弗冶，宋代器犹遗。火色马君退，灰心庄叟知。陈风有蒲间，大雅在泾嬉。斐若暗花蔚，东坡盖谓斯。
咏定窑娃娃
作者：弘历
朝代：清
体裁：五言律诗

粉定写娃娃，曲肱双手叉。半暝态如活，一睡乐无加。藏照意堪寓，忘怀道岂赊。蘧蘧与栩栩，饶语笑南华。
咏定窑娃娃
作者：弘历
朝代：清
体裁：七言绝句

饥思食与困思眠，赤子之心无别牵。祇有大人能不失，子舆著语信昭然。
咏定窑娃娃枕
作者：弘历
朝代：清
体裁：七言律诗

白定宋犹嫌有芒，于今火气久消亡。故宜入品称珍玩，便以摛吟著句偿。荷叶不离身作被，檀材新与卧为床。曲肱却复待人枕，乐在其中意岂忘。
咏定窑娃娃枕
作者：弘历
朝代：清
体裁：七言绝句

荷叶荷花紧贴身，峥嵘头角嶷精神。梦羲皇者将谁待，开眼看他熟寐人。
咏定窑娃娃磁枕
作者：弘历
朝代：清
体裁：五言律诗

争不枣梨闹，嬉辞保傅严。锦绷曲肱卧，玉笋举头瞻。巧制传白定，晏眠资黑甜。繄予夙兴者，却置祇吟拈。
咏定窑小瓶
作者：弘历
朝代：清
体裁：七言绝句

定州粉色厌光芒，特建官窑珍异常。此日小瓶同致贵，中庸廿九注来详。
咏定窑小瓶
作者：弘历
朝代：清
体裁：七言绝句

穆若彬如火气消，玉螭芝草影飘萧。李公麟有胜人处，不以丹青以白描。
咏定窑小盂
作者：弘历
朝代：清
体裁：七言绝句

尔时虽是厌光芒，不及官窑用庙堂。岁久光芒销以尽，希珍今亦口金镶。
咏定窑海兽洗
作者：弘历
朝代：清
体裁：七言绝句

海马瀛羊舞浪中，扶桑想见涌曦红。不为玩器为盂洗，淳朴犹馀慕古风。
咏定窑瓶
作者：弘历
朝代：清
体裁：七言绝句

素瓶一握穆而淳，火气全消神气匀。不少永宣增绘事，应知大辂此椎轮。
咏定窑瓶子
作者：弘历
朝代：清
体裁：七言律诗

北定州陶佳制多，白如脂玉未经磨。空传紫色及黑色，那辨宣和与政和。不琢花纹敦素后，独称质品轶文过。丹泉周冶兹真否，望古徒教兴睪哦。
咏定窑瓷枕
作者：弘历
朝代：清
体裁：五言律诗

头角峥嵘嶷，曲肱乐意真。已赢珊作枕，堪与锦为茵。沕若无火器，睟然见古神。如因成吉梦，良弼定何人。
咏定窑盘子
作者：弘历
朝代：清
体裁：五言律诗

传是定州造，定州今实无。彭陶宁可比，苏咏信非诬。穆若精神足，郁然花叶扶。和阗玉易琢，获此却难乎。
咏定窑盘子
作者：弘历
朝代：清
体裁：五言律诗

越器出卢奴，七言曾咏苏。巧输今冶矣，朴副古名夫。哆口铜平锁，圆形月就模。云中见龙爪，如有复如无。
咏定窑睡孩儿枕
作者：弘历
朝代：清
体裁：五言律诗

北定出精陶，曲肱代枕高。锦绷围处妥，绣榻卧还牢。彼此同一梦，蝶庄且自豪。警眠常送响，底用掷签劳。
咏定窑素鍑
作者：弘历
朝代：清
体裁：古风

形如汉素鍑，应是釜之属。釜当受炊爨，越器那堪燠。二瓯俯仰合，颇类博古箓。有名乃乏实，烹鱼用不足。稍胜髯翁诗，白也非红玉。
咏定窑胆瓶
作者：弘历
朝代：清
体裁：七言绝句

定冶非关脩内司，光芒消尽穆而滋。设云气勇生于胆，此是武阳面白时。
咏定窑花浇
作者：弘历
朝代：清
体裁：七言绝句

全无火色罢光芒，图固规铜其口镶。有�提携贮清水，浇花馥馥带花香。
咏定窑莲叶碗
作者：弘历
朝代：清
体裁：七言绝句

赵宋传来白定名，尔时却以有芒轻。即今火色全消尽，一朵玉莲水面擎。
咏定�碗
作者：弘历
朝代：清
体裁：五言律诗

粉定传宋制，尔时犹厌芒。至今珍玉润，入夜拟珠光。訾近誉其古，尚圆岂必方。东坡琢红句，想未酌之详。
咏宣德窑无当尊
作者：弘历
朝代：清
体裁：七言律诗

一窑成器必不少，其式相同应亦多。铜胆置之诗咏彼，瓷尊肖也例从他。两端皆坦云为簇，中孔惟穿月作窠。景泰兼资识宣德，韩非诫语义无磨。
咏宣德窑无当尊制与商父乙尊颇同而两端皆坦似橐盘略如遵生八笺所云坐墩花囊者其中孔无底则又未尽合因以韩非语名之而系以诗
作者：弘历
朝代：清
体裁：古风

官汝之次称宣成，世代愈降制愈精。轮辂拙巧递变更，欲返其初嗟孰能。是器本拟尊罍瓶，胡为无当水难盛。抑别具义得试评，堂溪公对昭侯曾。贱者瓦卮贵玉瑛，注浆漏或不可乘。则用瓦矣玉在屏，三复絜矩将毋惊。瓷无款识留标名，中含铜胆生绿青。底书宣德贻大明，相依表里如弟兄。阅数百岁犹联并，神物守之语信诚。可以贮水簪群英，掞辞绎义静六情。
咏宣德红锦壶
作者：弘历
朝代：清
体裁：五言律诗

宋窑惟一色，作绘始朱明。白地缛红锦，陶瓷拟琢琼。耳穿便系组，口哆称簪英。长吉如逢此，奚囊较定赢。
咏宣德蓬岛仙壶砚
作者：弘历
朝代：清
体裁：七言绝句

楼阁仙山涌海波，制从宣德仿宣和。同工书画殊为政，明帝过于宋帝多。
咏宣德雕漆九龙盒
作者：弘历
朝代：清
体裁：五言律诗

永乐创朱漆，文孙应见之。原从果园制，亦类肯堂为。著色层披赭，雕纹细入丝。九龙各蠖略，粉本所翁贻。
咏宣德雕漆五君子盘
作者：弘历
朝代：清
体裁：古风

满七除其二，在十去以五。谓鬼韩文嘲，咏君颜诗补。图中宛其人，多难屈指数。要之均为贤，姓字宁烦举。乔松庭院间，揖让翩仙侣。遥缅舜之臣，安得为弼辅。
咏宣德雕漆八仙罐
作者：弘历
朝代：清
体裁：七言律诗

厂园漆器细雕镌，蔗段明标宣德年。聚八仙人相笑傲，阅三百岁尚完全。已轻元凯声名炫，远异顾厨禁锢蠲。尘世酒浆那宜贮，尧时宝露合盛旃。
咏宣德雕漆士女盒
作者：弘历
朝代：清
体裁：七言律诗

图成士女用深宫，不见刀痕见画工。调鹤教鹦当化日，薰垆揽镜对和风。周昉笔得入神处，常建词兼寓意中。大字金填掩永乐，笑他何必太精穷。
咏宣德雕漆抚琴盒
作者：弘历
朝代：清
体裁：五言律诗

须鬓看皤然，相于两地仙。调琴松入操，烹茗鹤嘘烟。道筦非俗韵，尘寰即洞天。问渠潇适者，可识五朱弦。
咏宣德雕漆横琴盘
作者：弘历
朝代：清
体裁：七言绝句

茶盘朱漆尚深红，图写横琴坐老翁。细睇金书宣德款，疑更永乐出髹工。
咏宣德雕漆登楼奕棋图
作者：弘历
朝代：清
体裁：七言绝句

事绘黄冈禹偁文，丁丁入子若堪闻。仲连干木联翩至，想欲登楼为解纷。
咏宣德雕漆登瀛盒子
作者：弘历
朝代：清
体裁：七言律诗

细雕漆盒事称唐，把玩无殊李画张。稽古居今非玩愒，枕经葄史共相羊。试看一代蹇和夏，未愧当年杜与房。西苑同游人十八，登瀛太觉效秦王。
咏宣德雕漆盒
作者：弘历
朝代：清
体裁：七言律诗

代笔以刀画意传，胜于汉法吏侵权。高人望月松笼影，僮子烹茶鹤避烟。何藉大家诩元季，显标内府制明年。因思谏者十人昔，未必精工若此然。
咏宣德雕漆盒
作者：弘历
朝代：清
体裁：五言律诗

果园贻此器，宣德识其年。色炼丹砂爓，纹成如意连。一圆月上下，四百岁完全。经孰文房玩，抚吟为憬然。
咏宣窑碗 其一 霁红
作者：弘历
朝代：清
体裁：七言绝句

雨过脚云婪尾垂，夕阳孤鹜照飞时。泥澄铁旋丹砂染，此碗陶成色肖之。
咏宣窑碗 其二 霁青
作者：弘历
朝代：清
体裁：七言绝句

落霞彩散不留形，浴出长天霁色青。成化鸡缸誇五色，椎轮于此溯仪型。
咏宣窑霁红小花觚
作者：弘历
朝代：清
体裁：七言绝句

火色而浑火气无，落霞讶失鹜飞孤。名存实否者多矣，小品宁论觚不觚。
咏宣窑霁红瓶
作者：弘历
朝代：清
体裁：七言律诗

晕如雨后霁霞红，出火还加微炙工。世上朱砂非所拟，西方宝石致难同。插花应使花羞色，比画翻嗤画是空。数典宣窑斯最古，谁知皇祐德尤崇。
咏射鹿玉韘
作者：弘历
朝代：清
体裁：七言绝句

快马飞生耳后风，浮麋数肋中无空。漫言刻玉占佳兆，发羽抨弦屡此同。
咏小官窑瓶
作者：弘历
朝代：清
体裁：七言绝句

三寸犹然未满之，簪花雅合砚傍披。官窑今已晨星见，以小怜他耐久时。
咏尤通刻犀角乘槎杯
作者：弘历
朝代：清
体裁：七言绝句

照渚幸而逭温氏，刻杯仍此遇尤家。河源自在人间世，汉使讹传星汉槎。
咏尤通雕西园雅集图犀角杯
作者：弘历
朝代：清
体裁：七言绝句

无锡尤通工切磋，刀为笔却匪钳罗。诸贤风雅传真面，道古如斯物岂多。
咏平山堂梅花
作者：弘历
朝代：清
体裁：七言律诗

平山万树发新花，胜举清游两可誇。试问欧公应可否，相形邓尉并横斜。凭参疏影生香趣，未许歌莺语燕哗。不种牡丹种梅朵，殢财人亦厌繁华。
咏庭中松
作者：弘历
朝代：清
体裁：七言绝句

龙鳞未作盖形成，翠荫当庭满院清。坐对一时生静解，盘山山色递前旌。
咏庭松
作者：弘历
朝代：清
体裁：七言绝句

岂同拱把梓桐观，却见龙鳞踰丈盘。再历百年当益好，漫言种植付谁看。
咏廓喀所进贝叶经用己卯咏贝叶经诗韵
作者：弘历
朝代：清
体裁：七言排律

戊申藏事费亲裁，廓喀归诚息战赅。爰以锦函进葵表，先之贝叶出莲台。痕都别部隔遥远，信使昨年始到来。因识一仁物可格，似胜千旅力为摧。番僧有目迷空雾，梵帙无声演法雷。却与旧藏成合璧，三乘于是絜宗荄。
咏廓尔喀所贡扇
作者：弘历
朝代：清
体裁：七言律诗

罢战之雄胜战雄，来王贡扇表归风。曰翎曰翮簇成器，四鹿四狼徒纪功。忆昔旅獒贱诡异，讶今廓喀更精工。匣藏七字志颠末，黩武庶几免凿空。
咏开合玉环
作者：弘历
朝代：清
体裁：六言诗

合若天衣无缝，开仍蝉翼相联。往复难寻端尾，色形底是因缘。乍看玉人琢器，不殊古德谈禅。雾盖红尘温句，可思莫被情牵。
咏弋凫玉韘
作者：弘历
朝代：清
体裁：五言绝句

夫妇警鸡鸣，弋凫勤力并。朱誉毛曰刺，谁定是公评。
咏弋凫玉韘
作者：弘历
朝代：清
体裁：七言绝句

鸡鸣刻镂写风诗，每以闿弓更有思。设使射凫随箭落，亦奚藉彼系丝为。
咏张照枯枝梅
作者：弘历
朝代：清
体裁：七言绝句

写梅原弗以梅名，铁骨香身自貌贞。不落杨王窠臼里，法从游戏米家行。
咏御花园藤萝
作者：弘历
朝代：清
体裁：古风

禁松三百馀年久，女萝施之因亦寿。每携春色见薰风，似顾杏桃开笑口。或苍或艳虽不伦，齐年恰比列仙真。窥户小儿发已雪，双成绰约犹娇嫔。蜂衙蝶阵年年判，兔葵燕麦何须叹。清和沐雨影亦鲜，便入虾须上龙案。昼长几暇倚玫除，南亩初沾忧虑舒。却忆风人善体物，匪伊垂之带有馀。
咏惠山竹垆
作者：弘历
朝代：清
体裁：七言律诗

硕果居然棐几陈，岂无馀憾忆前宾。偶因竹鼎参生灭，便拾松枝续火薪。为尔四图饶舌幻，输伊一概泯心真。知然而复拈吟者，应是未忘者个人。
咏惠山竹炉叠庚子诗韵
作者：弘历
朝代：清
体裁：七言律诗

物理由来新代陈，炉图竟倒主和宾。久哉忘彼烟作烬，时也对兹火以薪。清供岂因适口腹，幽寻聊尔悦心神。小徘徊可命归舫，墙外待多瞻就人。
咏惠泉
作者：弘历
朝代：清
体裁：古风

冰洞不可测，发源惠麓东。精蓝据左侧，德水扬宗风。凿为方圆池，虽二实相通。方劣圆者甘，其理殊难穷。池上漪澜堂，旧迹传坡翁。境屯心则泰，高风想像中。
咏惠泉
作者：弘历
朝代：清
体裁：古风

石甃淙云乳，何从问来脉。摩挲几千载，涤荡含光泽。澄澈不受尘，岂杂溪毛碧。鸿渐真识味，高风缅畴昔。
咏戒台活动松
作者：弘历
朝代：清
体裁：七言绝句

摇动旁枝老干随，山僧持以示人奇。一声空谷千声应，藉问神通孰所为。
咏戒得堂牙刻九思屏
作者：弘历
朝代：清
体裁：五言律诗

书堂接轩庑，因敞设清防。牙刻鹭乾数，图兼莲萃芳。前三诠以补，后九寓诚良。终曰得思义，原同戒义长。
咏扎卜扎雅木碗
作者：弘历
朝代：清
体裁：五言律诗

异域多奇种，草根变木坚。含英方画巧，制器中规圆。盈尺本艰致，辟邪有妙权。合将赠回也，饮水乐高贤。
咏扎卜扎雅木碗
作者：弘历
朝代：清
体裁：七言律诗

碗室飞龙铁铸形，草根为木韫仙灵。伊蒲法食常陈座，方物丹书亦贡庭。珍比华琳才出璞，綷如孔雀乍开屏。咸宾纵足昭文轨，尧舜还惭歠土铏。
咏承光殿古栝
作者：弘历
朝代：清
体裁：五言律诗

秀色镇参天，团城根据巅。有堂听古籁，无干不真仙。影度金元月，幻同杨柳烟。世臣之谓要，乔木亦应然。
咏投壶
作者：弘历
朝代：清
体裁：七言律诗

文士风流非所慕，先王制作至今存。诗歌狸首乐惟雅，酒奠丰觞语戒喧。宾主雍容欢既洽，降升揖让节堪论。哨壶枉矢虽微物，我欲因之一讨源。
咏拔达克山汗素尔坦沙所进斧
作者：弘历
朝代：清
体裁：五言律诗

齐斧方戡乱，蛮书遂献诚。嘉忠颁厚赉，贡物表衷情。肃肃喻由义，蛾蛾叶利贞。椟藏无所用，聊识武功成。
咏挂瓶
作者：弘历
朝代：清
体裁：七言律诗

大邑冰瓷巧就模，撷芳随处贮琼敷。邮程水陆延群玉，风月三千护蕊珠。不是文殊命童子，定为长吉背奚奴。一尘弗染诸缘静，岂识寻常有菀枯。
咏挂瓶
作者：弘历
朝代：清
体裁：五言律诗

官汝称名品，新瓶制更嘉。随行供啸咏，沿路撷芳华。挂处轻车称，簪来野卉斜。红尘安得近，香籁度帷纱。
咏挂瓶
作者：弘历
朝代：清
体裁：六言诗

无碍风尘远路，载将齐鲁芳春。本是大邑雅制，却为武帐嘉宾。宿雨朝烟与润，山华野卉常新。每具过不留意，似解无能所因。
咏挂瓶
作者：弘历
朝代：清
体裁：六言诗

静历黄图紫塞，饱参秋卉春葩。贮就常看不谢，篸处偏宜半斜。岂虑勾蜂引蝶，只疑浥露蒸霞。文殊昨示妙谛，纷雨优钵罗花。
咏挂瓶中花
作者：弘历
朝代：清
体裁：古风

清秋野卉纷荣谢，不知其名爱其姹。迎风粲粲笑靥开，晞阳湛湛露珠化。我非骚人亦搴芳，挂瓶贮之毡帷舍。浑似春园桃李朝，那知雁塞星霜夜。只少琵琶一曲弹，玉鞍红颊明妃嫁。
咏排衙石
作者：弘历
朝代：清
体裁：古风

是地本多南宋迹，峰头尚峙排衙石。风雨几度阅凡荆，不改双双犹鹄立。尔时一德称格天，满朝仗马还寒蝉。能言弗如无言者，至今谁议斯一卷。
咏文嘉旧端九芝砚
作者：弘历
朝代：清
体裁：七言绝句

略似雕还似弗雕，天然池上九芝标。设如良玉喻扬子，言美不文意实超。
咏文彭刻幽兰寻句章
作者：弘历
朝代：清
体裁：五言律诗

刻章用倒薤，寻句在幽兰。称物芳之志，殊觿佩以欢。古香蔚七字，逸韵托三观。虽曰刀为笔，原非汉氏官。
咏文彭刻章四首 其一 梅石三益
作者：弘历
朝代：清
体裁：七言绝句

别开生面传三益，梅竹依然松代石。祗欣饶具画图情，几曾显见刀斧迹。
咏文彭刻章四首 其三 纫兰为佩
作者：弘历
朝代：清
体裁：七言绝句

由来今古兰非一，纫佩应求楚畹间。不屑当朝刀笔吏，却于刀笔见高閒。
咏文彭刻章四首 其二 琴书消忧
作者：弘历
朝代：清
体裁：七言绝句

冻石年陈如汉玉，琴书足以乐消忧。当年五柳先生者，抑埴曾经识此不。
咏文彭刻章四首 其四 流水听琴
作者：弘历
朝代：清
体裁：七言绝句

应同石癖米襄阳，拜未闻而刻以章。流水听琴鹄书写，却于默处具宫商。
咏文彭刻米芾破羌帖赞章
作者：弘历
朝代：清
体裁：七言律诗

本文八十赞五十，总为右军传破羌。却祗颂镌博士米，反教帖漏右军王。似争古法鸾虬举，乃至今馀翰墨香。却笑高卑物无定，看兹冻石等琳琅。
咏文房四事 其一 笔
作者：弘历
朝代：清
体裁：七言律诗

毛颖中书代汗青，怀提较便著元经。散开缕缕都无用，辏合头头却有灵。岂必赵毫方妙品，空传和璧失常形。结绳上古殊难复，东下长江那得停。
咏文房四事 其三 纸
作者：弘历
朝代：清
体裁：七言律诗

敝布麻头古创制，后来侧理意犹存。销金铺玉巧滋甚，踵事增华世可论。卷退放弥符易蕴，月将日就咏诗敦。吾惟图易思艰切，白简谁当进谠言。
咏文房四事 其二 砚
作者：弘历
朝代：清
体裁：七言律诗

笔出后方砚有资，瓦陶银铸是轮椎。割云镵玉遂纷矣，类月涵星屡幻之。功每不居纯德具，静恒为用永年宜。手惟一耳多何益，坡老名言可绎思。
咏文房四事 其四 墨
作者：弘历
朝代：清
体裁：七言律诗

与茶奚必较新陈，用佐文房孰比伦。历历千言照今古，超超六法显精神。唤卿呼子谓多事，玩日愒时斯枉珍。磨尽思王才八斗，依然研北此龙宾。
咏文木
作者：弘历
朝代：清
体裁：五言排律

万里流沙远，千年老树沉。峄阳同贡篚，爨下异成琴。密理埋尘蚀，粗皮积雪侵。自然呈物象，久矣谢春心。拥肿非无用，葱菁忆布阴。子山今不作，谁与畅元音。
咏新春爆竹
作者：弘历
朝代：清
体裁：七言律诗

一夜传声遍帝城，灵鼍奏不数砰訇。欣闻韶律连宵发，静验羲经届震亨。散处满天为雪色，殷馀匝地以春鸣。三元入觐班龙驾，瑞气扶舆上玉京。
咏方琮松阁听泉幅
作者：弘历
朝代：清
体裁：七言绝句

松籁泉音清听宜，虚堂挂壁亦多时。峰头空处题七字，恰合今来为补诗。
咏方竹杖
作者：弘历
朝代：清
体裁：五言律诗

扶老堪称寿，辞林弗忆青。节原性所具，方是义之形。王帖閒而拟，武铭敬可听。微怜仲宣土，不及故亭亭。
咏方竹杖
作者：弘历
朝代：清
体裁：五言律诗

有节方其体，此君果是贤。题诗肖仇远，入史胜张骞。苇笥俭殊代，澄州产早传。提携足扶老，聊以待他年。
咏方竹杖
作者：弘历
朝代：清
体裁：七言绝句

有节由来其本性，为方却是别群形。欲询特立亭亭者，可忆渭川千亩青。
咏方竹杖
作者：弘历
朝代：清
体裁：五言律诗

此君多圆者，此杖以方看。有节真无沗，不雕寔反刓。匡床閒倚箦，旧澳可思竿。撰尚他年待，吟先五字安。
咏方竹杖
作者：弘历
朝代：清
体裁：五言律诗

相用和阗玉，体殊巴蜀筇。直方因可喻，步履欲常从。灵寿却非赐，伊耆底藉共。咸之待他日，豫立述中庸。
咏旃檀林凤尾松
作者：弘历
朝代：清
体裁：七言绝句

凤尾松栖石作窠，迩来生意郁婆娑。底须粗细频等度，看到若何是若何。
咏旃檀林凤尾松三叠乙未旧作韵
作者：弘历
朝代：清
体裁：古风

七馀期八馀，屈指诚奢计。亦复至浃旬，倏此漏声缀。依然是山庄，轩若信仙地。初无招徕心，颇有辐辏事。斯皆承天贶，不期而得遂。却惭凤尾者，无心但增翠。似觉粗孔间，忽欲齐檐际。彼此设相较，劳逸我弗逮。辛丑之所愿，幸符兹莫异。笑指松有言，任阅千辛岁。
咏旃檀林凤尾松十韵
作者：弘历
朝代：清
体裁：古风

砌石为楼阶，有孔以尺计。命种凤尾松，偶然供点缀。移根自别所，徙植于兹地。其生与弗生，固属难定事。视之六七年，日见森长遂。郁郁放枝叶，葱葱吐青翠。高欲出楼檐，粗欲弥孔际。少当百春秋，今人见弗逮。然必有其时，逮见夫何异。聊识拱把姿，乾隆乙未岁。
咏旧制端石鹅砚
作者：弘历
朝代：清
体裁：古风

老坑子石谁磨砻，不辨制自南北宋。或是右军抚玩罢，化作鹢鹢傲池凤。其温如玉疑舜环，其润如露馀尧瓮。近虽外景写黄庭，虑砚嗤哉屏勿用。
咏旧子石科斗砚
作者：弘历
朝代：清
体裁：七言绝句

不雕不琢适其初，天作砚池科斗如。为告拈毫习字者，须从此法悟权舆。
咏旧澄泥石渠砚
作者：弘历
朝代：清
体裁：古风

澄泥自是汉瓦贻，石渠之阁亦汉制。比邻未央岂其遥，未央之瓦祗弆二。至于澄泥蓄已夥，合而为一惟此值。或逢刘向用传经，杜老叹他违心事。
咏旧澄泥蟠夔砚
作者：弘历
朝代：清
体裁：七言律诗

未央铜雀虽称瓦，鼻祖澄泥实在兹。制器弗明是何代，镂纹宛看有蟠夔。学书徒抚王家帖，稽古犹惭董氏帷。所好聚来物滋夥，个中应惧自应知。
咏旧澄泥钟砚
作者：弘历
朝代：清
体裁：七言绝句

模削谁成几上宾，洪钟作式出陶均。设如洞理文流响，七召畴为待扣人。
咏旧玉刘海蟾
作者：弘历
朝代：清
体裁：七言律诗

去来无迹本无家，偶托昆瑶攻琢加。弄笔观中足单跂，呼蟾县北口全呀。纯阳度后登仙籍，平叔逢时赠祖砂。应是蓬壶宴才罢，酣然皤腹醉流霞。
咏旧玉斗
作者：弘历
朝代：清
体裁：五言律诗

亚父撞之后，重为玉斗谁。连成双面画，接刻七言诗。迥异俗之态，依然古作师。藉瑕绘松鬣，思已渐邻奇。
咏旧玉谷璧
作者：弘历
朝代：清
体裁：五言律诗

较寸虽微欠，春官一例传。星如霄宇照，月实望时圆。那得非刚刻，恒看阅永年。不关圭瑁说，子执自应然。
咏旧端溪石函鱼藻砚·其一
作者：弘历
朝代：清
体裁：七言绝句

分元为二合成一，无缝天衣有乐鱼。宵雅设徵桑扈什，禹之所恶敢忘诸。
咏旧端溪石函鱼藻砚·其二
作者：弘历
朝代：清
体裁：七言绝句

陈家玛瑙赵家石，春渚称奇载纪闻。未肯缶中还置水，恐防跃去沼之濆。
咏旧端石兰亭砚
作者：弘历
朝代：清
体裁：七言绝句

旧端图写禊脩时，粉本犹传宋代遗。谁得其皮与其骨，赵王孙语可深思。
咏旧端石玉堂砚
作者：弘历
朝代：清
体裁：七言绝句

㳯妃盖久别龙宾，呵出滃濛吐玉津。十砚轩珍今萃四，复宜四美具其邻。
咏旧端石珠斗砚
作者：弘历
朝代：清
体裁：七言绝句

旧坑本是出端溪，七活眼标珠斗低。不识三人经用者，摛文可得似昌黎。
咏旧端石痴庵砚
作者：弘历
朝代：清
体裁：七言绝句

痴庵自是泐元代，大岭曾经图富春。墨锈依然蔚云气，画禅什袭合同珍。
咏旧端石直方砚
作者：弘历
朝代：清
体裁：五言律诗

谁氏蓄文房，千年翰墨香。不风惟是直，曰性本来方。中则无弗正，柔而亦具刚。研朱点周易，坤二正相当。
咏旧端石蕉叶砚
作者：弘历
朝代：清
体裁：七言绝句

横文破叶意精含，棐几应教置以南。设赠藏真书自叙，绿天剪处主宾参。
咏旧紫端朗月疏星砚
作者：弘历
朝代：清
体裁：七言绝句

李氏淑沆何许人，疏星朗月识龙宾。应知作者深于咏，四字全该摘句神。
咏旧绿端石蓬莱道山砚
作者：弘历
朝代：清
体裁：古风

绿端出旧坑，刻作琼楼嶷。额蓬莱道山，意寓求仙矣。其上悬双丸，其下涌海水。渡者应真辈，神通莫可拟。用此非儒乎，仙释何纷委。滴露试研朱，不能无疑尔。
咏旧蕉白七螭砚
作者：弘历
朝代：清
体裁：七言绝句

龙之子或云雌者，蕉白蠖然称砚材。设以南朝人品拟，抑为陆也抑为崔。
咏旧金星歙石玉堂砚
作者：弘历
朝代：清
体裁：七言绝句

金其星玉堂其式，凡几百年墨锈沉。寄语拈毫制词者，尔音无似有遐心。
咏旧雕漆玩鹅茶盘
作者：弘历
朝代：清
体裁：七言绝句

僮持供具鹅游水，取水烹茶茶亦香。却胜兰亭会宾从，泛来旨酒饮如狂。
咏旧雕黑漆香盒
作者：弘历
朝代：清
体裁：七言绝句

盒贮名香图爇香，是谁兰炷鬓须苍。篆烟心字消何处，松影不遮明月光。
咏旧雘村石玉堂砚
作者：弘历
朝代：清
体裁：七言绝句

剥蚀漫嫌体不全，成形物岂久长坚。何年用者玉堂客，至署可过八影砖。
咏早桂
作者：弘历
朝代：清
体裁：五言律诗

性与皋涂合，沿林觅早芳。谁知一枝解，便放满天香。松自高标翠，菊宁独占黄。去年诗约负，枝痒故应当。
咏明宣德雕漆燕山五桂图盒
作者：弘历
朝代：清
体裁：七言律诗

谏者十人器谁见，果园近更事雕几。休称漆已永乐逊，且胜磁如修内稀。格物通乎坚脆理，论时可识废兴机。喜他道古不邻俗，五桂燕山是也非。
咏明石湖图犀角杯·其一
作者：弘历
朝代：清
体裁：七言绝句

一派分来是具区，层岩临水梵宫孤。设非巡跸曾经处，那识楞伽与石湖。
咏明石湖图犀角杯·其二
作者：弘历
朝代：清
体裁：七言绝句

小篆犹题宣德年，尔时妙手费雕镌。琢磨仿以为清供，角脆何如玉质坚。
咏显微镜
作者：弘历
朝代：清
体裁：古风

玻璃制为镜，视远已堪奇。何来僾逮器，其名曰显微。能照小为大，物莫遁毫釐。远已莫可隐，细又鲜或遗。我思水清喻，置而弗用之。
咏木刻屏 其一 塔院携琴
作者：弘历
朝代：清
体裁：七言绝句

刻木雕牙交错为，策筇童子抱琴随。路寻塔院非无意，应欲洗心听素师。
咏木刻屏 其一 秋栈旅行
作者：弘历
朝代：清
体裁：七言律诗

云敛遥峰潦尽滩，旅行各据䟎程鞍。营营都为利名计，仆仆那知途路难。招宿野帘迎目展，翻风落叶打头攒。诗人此景言多矣，我欲忘言作静观。
咏木刻屏 其一 鹤
作者：弘历
朝代：清
体裁：七言绝句

有鹤山庄不剪翎，任其飞去任居停。胎仙惜此经雕刻，木雁同他却肖形。
咏木刻屏 其三 亭皋景爽
作者：弘历
朝代：清
体裁：七言绝句

崇冈亭子当谷口，出谷风来飒爽含。比似宋图无不及，却因汉诏有微惭。